Matouš 13 SNC – Mateo 13 ASCB | Biblica\nMatouš 13 SNC – Mateo 13 ASCB\nOkuafoɔ Ho Ɛbɛ\n1Ɛda no ara Yesu firii adi kɔtenaa mpoano. 2Nnipakuo kɔɔ ne nkyɛn wɔ hɔ. Ɔkɔtenaa kodoɔ bi mu a na nnipakuo no nso gyinagyina mpoano hɔ. 3Ɔhyɛɛ aseɛ kyerɛkyerɛɛ wɔn abɛbuo mu sɛ, “Okuafoɔ bi kɔɔ nʼafuom kɔguu aba. 4Ɔgu so reguo no, aba no bi guu ɛkwan mu maa nnomaa bɛsosɔɔ ne nyinaa. 5Ebi nso kɔguu abotan so. Ankyɛre na aba no fifiriiɛ. 6Esiane sɛ na dɔteɛ a ɛwɔ abotan no so sua no enti, owia bɔɔ so no, ne nyinaa hyeeɛ. 7Aba no bi nso guu nkasɛɛ mu, na nkasɛɛ no nyiniiɛ no ɛmiaa no. 8Aba no bi guu asase pa mu. Ɛnyiniiɛ, soo aba mmɔho aduasa; ebi aduosia ɛnna afoforɔ nso ɔha. 9Deɛ ɔwɔ aso no, ma ɔntie!”\nDeɛ Enti A Yesu Kasa Abɛbuo Mu\n10Ɔwiee ne nkyerɛkyerɛ no, nʼasuafoɔ no baa ne nkyɛn bɛbisaa no sɛ, “Adɛn na daa wonam abɛbuo so kasa kyerɛ nnipa no?”\n11Yesu buaa wɔn sɛ, “Mo deɛ, wɔde Ɔsoro Ahennie ho ahintasɛm ama mo na wɔn deɛ, wɔmmfa mmaa wɔn. 12Deɛ ɔwɔ biribi no, wɔbɛma no bi aka ho na wanya ma abu ne so. Na deɛ ɔnni ahe bi no, kakra a ɔwɔ no mpo, wɔbɛgye afiri ne nsam. 13Deɛ enti a ɛma mekasa kyerɛ wɔn abɛbuo mu no ne sɛ:\n“Wɔhunu deɛ, nanso wɔnhunu;\nwɔte deɛ, na wɔnte aseɛ.\n14Yei maa Yesaia nkɔm a ɔhyɛɛ sɛ:\n“ ‘Ɔte deɛ mobɛte, nanso morente aseɛ;\nɔhunu deɛ mobɛhunu, nanso morenhunu no, aba mu.\n15Ɛfiri sɛ, ɔman yi akoma apirim.\nwɔakatakata wɔn ani.\nSɛ ɛnte saa a anka wɔn ani bɛhunu adeɛ,\nna wɔn aso ate asɛm,\nna wɔn akoma ate asɛm ase,\nna wɔanu wɔn ho asane aba me nkyɛn na masa wɔn yadeɛ.’\n16Na mo deɛ, wɔahyira mo ani sɛ ɛnhunu adeɛ; wɔahyira mo aso sɛ ɛnte asɛm. 17Na me deɛ mereka akyerɛ mo sɛ, adiyifoɔ ne ateneneefoɔ pii pɛɛ sɛ wɔhunu deɛ mohunu no, nanso wɔanhunu. Wɔpɛɛ sɛ wɔte deɛ mote no, nanso wɔante.\nOkuafoɔ Ho Ɛbɛ No Asekyerɛ\n18“Afei, montie ɛbɛ a ɛfa okuafoɔ a ɔkɔguu aba wɔ nʼafuom no ho no asekyerɛ. 19Wɔn a wɔtie Onyankopɔn asɛm no, na wɔnte aseɛ no te sɛ aba a ɛguu ɛkwan mu no. Ɔbɔnefoɔ no ba, bɛhwim deɛ wɔadua wɔ wɔn akoma mu no. 20Aba a ɛguu abotan soɔ no gyina hɔ ma wɔn a wɔte asɛm no, na wɔde anigyeɛ sɔ mu. 21Nanso, asɛm no ntim wɔ wɔn mu. Yei enti, ɛnkyɛre na asɛm no awu. Esiane sɛ asɛm no awuo enti, sɛ ɔhaw anaa ɔtaa bi ba a, wɔpa aba. 22Aba a ɛguu nkasɛɛ mu no gyina hɔ ma wɔn a wɔtie asɛm no, nanso ewiase yi mu abrabɔ mu haw ne agyapadeɛ ho dwene enti, ɛmma asɛm no ntumi nnyɛ wɔn mu adwuma. 23Na aba a ɛguu asase pa mu no gyina hɔ ma wɔn a wɔtie asɛm no, na wɔte aseɛ. Wɔso aba mmɔho aduasa; ebi aduosia; ɛnna afoforɔ nso, ɔha.”\nEwira Ne Aburoo Ho Ɛbɛ\n24Yesu de ɛbɛ foforɔ kaa asɛm sɛ, “Ɔsoro Ahennie no te sɛ okuafoɔ bi a ɔdua aba wɔ nʼafuom. 25Ɛda koro anadwo a wada no, ne ɔtamfoɔ nso bɛduaa wira fraa aburoo a wadua no. 26Aburoo no renyini no, na wira no nso renyini.\n27“Okuafoɔ no apaafoɔ bɛka kyerɛɛ no sɛ, ‘Owura, aba a woduaeɛ no, wira bi afifiri wɔ aseɛ!’\n28“Okuafoɔ no buaa sɛ, ‘Ɔtamfoɔ bi na ɔduaeɛ!’\n“Apaafoɔ no bisaa no sɛ, ‘Wopɛ sɛ yɛkɔtutu saa wira no anaa?’\n29“Ɔbuaa wɔn sɛ, ‘Dabi! Anhwɛ a na moatutu aburoo no bi afra wira no. 30Momma ne nyinaa nyini nkɔsi otwa berɛ na mama atwafoɔ ayiyi wira no afiri aburoo no mu ahye no, na wɔde aburoo no nso agu asan so.’ ”\nOnyina Aba Ho Ɛbɛ\n31Yesu buu wɔn ɛbɛ foforɔ sɛ, “Ɔsoro Ahennie te sɛ onyina aba ketewa bi a obi duaa wɔ nʼafuom. 32Ɛyɛ aba ketewaa bi, nanso sɛ ɛnyini a, ɛyɛ dutan kɛseɛ ma nnomaa kɔsisi ne mman so.”\nMmɔka Ho Ɛbɛ\n33Ɔbuu wɔn ɛbɛ foforɔ sɛ, “Ɔsoro Ahennie te sɛ mmɔreka bi a burodotofoɔ de fotɔ mmɔre ma ɛtu.”\n34Yesu nam abɛbuo so na ɔkasa kyerɛɛ nnipadɔm no. 35Esiane sɛ na adiyifoɔ ahyɛ nkɔm sɛ ɔnam abɛbuo so bɛkasa enti, wanka asɛm a wamfa abɛbuo amfra mu. Nkɔm a adiyifoɔ no hyɛeɛ ne sɛ,\n“Mɛkasa abɛbuo mu,\nna maka anwanwadeɛ mu ahintasɛm a ɛfiri adebɔ mfitiaseɛ.”\nEwira Ne Aburoo Ho Ɛbɛ No Asekyerɛ\n36Afei, Yesu firii nnipadɔm no nkyɛn kɔɔ efie. Nʼasuafoɔ no baa ne nkyɛn bɛka kyerɛɛ no sɛ, ɔnkyerɛ wɔn abɛbuo a ɛfa ewira ne aba ho no ase.\n37Yesu buaa wɔn sɛ, “Me Onipa Ba no, mene okuafoɔ a ɔduaa aba no. 38Afuo no ne ewiase, na aba no nso gyina hɔ ma wɔn a wɔyɛ Ahennie no mma; ewira no nso gyina hɔ ma wɔn a wɔyɛ ɔbonsam mma. 39Ɔtamfoɔ a ɔduaa ewira fraa aburoo no ne ɔbɔnefoɔ no. Otwa berɛ no yɛ ewiase awieeɛ; atwafoɔ no ne abɔfoɔ.\n40“Sɛdeɛ asɛnka no mu, wɔtutuu wira no firi aburoo no mu kɔhyee no no, saa ara na ɛbɛyɛ ewiase awieeɛ. 41Onipa Ba no bɛsoma nʼabɔfoɔ, na wɔabɛboaboa wɔn a wɔpɛ bɔne, nsɛmmɔnedifoɔ nyinaa ano afiri Ahennie no mu, 42na wɔato wɔn agu ogyatannaa no mu, ahye wɔn. Ɛhɔ na esu ne agyaadwoɔ wɔ. 43Na ateneneefoɔ no bɛhyerɛn sɛ owia wɔ wɔn Agya Ahennie no mu. Deɛ ɔwɔ aso no, ma ɔntie!”\nAdemudeɛ Ne Ahwene Pa Ho Ɛbɛ\n44Yesu toaa abɛbuo no so sɛ, “Ɔsoro Ahennie no te sɛ ademudeɛ bi a obi kɔhunuu wɔ afuo bi mu.13.44 Tete no, ɛsiane sɛ na sikakorabea biara nni baabi enti, na wɔde ademudeɛ sie fam. Ɔkataa so, na ɔde ahopere kɔtɔn nʼahodeɛ nyinaa, de kɔtɔɔ afuo no.\n45“Bio, Ɔsoro Ahennie te sɛ obi a ɔdi ahwene pa ho edwa a ɔrepɛ ahwene pa atɔ. 46Ɔkɔnyaa bi a ɛyɛ fɛ mmoroso, enti ɔkɔtɔn nʼahodeɛ nyinaa de kɔtɔeɛ!”\nAsauguo Ho Ɛbɛ\n47Yesu toaa so bio sɛ, “Ɔsoro Ahennie no te sɛ obi a ɔkɔguu asau wɔ asuo bi mu yii nsuomnam ahodoɔ bebree. 48Asau no yɛɛ ma no, ɔtwe baa konkɔn so. Afei, ɔtenaa ase yiyii nam pa no guu kɛntɛn mu ɛnna ɔtoo deɛ ɛnyɛ no guiɛ. 49Saa ara na ewiase awieeɛ bɛyɛ. Abɔfoɔ no bɛba abɛpa abɔnefoɔ no afiri ateneneefoɔ no mu, 50na wɔato abɔnefoɔ no agu ogyatannaa no mu; ɛhɔ na esu ne agyaadwoɔ wɔ.\nNʼasuafoɔ no buaa no sɛ, “Aane.”\n52Yesu toaa ne nkyerɛkyerɛ no so sɛ, “Atwerɛsɛm no akyerɛkyerɛfoɔ a wɔabɛyɛ mʼasuafoɔ no te sɛ efiewura a wada nʼagyapadeɛ foforɔ ne dada nyinaa adi.”\nWɔpo Yesu Wɔ Nasaret\n53Yesu wiee nʼabɛbuo no, ɔfiri baabi a ɔwɔ hɔ. 54Ɔkɔɔ ne kurom Nasaret. Ɔkyerɛkyerɛɛ wɔ hyiadan mu maa wɔn a wɔtiee no no ho dwirii wɔn. Wɔbisabisaa wɔn ho wɔn ho sɛ, “Ɛhe na saa ɔbarima yi kɔnyaa nyansa a ɔde yɛ anwanwadeɛ sɛɛ yi? 55Ɛnyɛ dua dwumfoɔ no ba no ni? Ɛnyɛ ne maame ne Maria? Ɛnyɛ ne nua mmarimanom ne Yakobo ne Yosef ne Simon ne Yuda? 56Ɛnyɛ yɛne ne nuammaanom na ɛte ha? Na afei ɛhe na ɔkɔnyaa yeinom nyinaa yi?” 57Wɔn bo fuu no.\nYesu ka kyerɛɛ wɔn sɛ, “Odiyifoɔ wɔ animuonyam baabiara, agye ne ɔman mu anaa ne nkurɔfoɔ mu.”\n58Esiane sɛ wɔannye no annie no enti, wanyɛ anwanwadeɛ bebree wɔ hɔ.\nASCB : Mateo 13


KENKAN WƆ Albanian Amharic Arabic Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Ga Georgian German Haitian Creole Hiligaynon Hungarian Igbo Indonesian Italian Japanese Kikongo Kirghiz Korean Latvian Lingala Lithuanian Luo Malagasy Malayalam Maya Mizo Myanmar Norwegian Oromo Ossetian Pangasinan Persian Polish Portuguese Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Tagalog Tatar Tetun Dili Thai Tsonga Tswana Turkish Twi Ukrainian Vietnamese\nƐNYƐ bere nyinaa na ɛyɛ mmerɛw sɛ yebedi bere so anaa yɛbɛyɛ yɛn ade bere ano. Akwanside a ebia ebehia sɛ yedi so na ama yɛadi bere so no bi ne kwantenten a yebetwa, kar a ɛkyere so wɔ kwan so, ne nnwuma pii a egu yɛn so. Nanso, ɛho hia sɛ yedi bere so. Sɛ nhwɛso no, wɔtaa bu obi a odu adwumam bere ano no sɛ obi a afoforo tumi de wɔn ho to no so na ɔyɛ nsi. Nanso, sɛ obi nnu adwumam bere ano a, etumi ka adwuma a afoforo yɛ ne nneɛma a adwumakuw no yɛ nso. Sɛ sukuuni bi taa ka akyi a, ebetumi ama wɔasua nneɛma bi agu n’akyi, na ɛremma onnya nkɔso wɔ ne nhomasua mu. Sɛ obi rekohu oduruyɛfo na wannu hɔ bere ano a, ebia wɔrenhwɛ no yiye.\nNanso, wɔ mmeae bi no, wommu bere sodi sɛ ade a ɛho hia. Wɔ mmeae a ɛtete saa no, ɛrenyɛ den koraa sɛ yɛbɛyɛ nnipa a wɔtaa ka akyi. Sɛ saa na ɛte wɔ baabi a yɛwɔ a, ɛnde ɛho hia sɛ yenya ɔpɛ sɛ yebedi bere so. Sɛ yehu sɛnea bere sodi ho hia a, akyinnye biara nni ho sɛ, ɛbɛboa yɛn ma yɛadi bere so. Nea enti a ɛho hia sɛ yedi bere so no bi ne dɛn? Dɛn na yebetumi ayɛ ma yɛadi bere so? Na sɛ yedi bere so a, mfaso bɛn na yebetumi anya?\nYehowa—Onyankopɔn a Odi Bere So\nAde a edi kan koraa nti a yɛpɛ sɛ yedi bere so ne sɛ, yɛpɛ sɛ yesuasua Onyankopɔn a yɛsom no no. (Efe. 5:1) Yehowa di bere so de yɛ nhwɛso a ɛkyɛn so ma yɛn. Ɔnka akyi da. Odi ne bere so pɛpɛɛpɛ ma n’atirimpɔw ahorow ba mu. Sɛ nhwɛso no, bere a Yehowa sii gyinae sɛ ɔde nsuyiri bɛsɛe wiase bɔne bi no, ɔka kyerɛɛ Noa sɛ: “Fa gofer dua yɛ adaka.” Bere a awiei no bɛnee no, Yehowa ka kyerɛɛ Noa sɛ ɔnkɔ adaka no mu, na ɔka kyerɛ no sɛ: “Aka nnanson pɛ na mama osu atɔ agu asase so adaduanan, awia ne anadwo; na mɛpopa nea mayɛ a ɛte ase biara afi asase so.” Afei bere soe pɛpɛɛpɛ no, “ɛbae sɛ nnanson akyi no osu tɔe wɔ asase so.” (Gen. 6:14; 7:4, 10) Sɛ Noa ne n’abusua ankɔ adaka no mu bere ano a, hwɛ asɛm a anka ebetumi ato wɔn. Ná ɛsɛ sɛ wodi bere so te sɛ nea Onyankopɔn a na wɔsom no no yɛ no.\nNsuyiri no akyi bɛyɛ mfe 450 no, Yehowa ka kyerɛɛ tete agya Abraham sɛ ɔbɛwo ɔbabarima a ɔno so na Aseni no nam bɛba. (Gen. 17:15-17) Onyankopɔn kae sɛ wɔbɛwo Isak “afe sesɛɛ.” So ɛbaa saa? Kyerɛwnsɛm no ka kyerɛ yɛn sɛ: “Sara nyinsɛnee na ɔwoo ɔbabarima maa Abraham ne nkwakoraabere mu bere a Onyankopɔn ka kyerɛɛ no no ara mu.”—Gen. 17:21; 21:2.\nNsɛm pii wɔ Bible mu a ɛma yehu sɛ Onyankopɔn di bere so. (Yer. 25:11-13; Dan. 4:20-25; 9:25) Bible ka kyerɛ yɛn sɛ yɛnhwɛ ɛda a Yehowa bebu atɛn daakye no kwan. Wɔ nnipa ani so no, sɛ ɛyɛ te sɛ nea ‘ɛrekyɛ’ mpo a, yɛwɔ ahotoso sɛ “ɛrenka akyi.”—Hab. 2:3.\nBere Sodi Ho Hia wɔ Ɔsom Mu\nNá ɛsɛ sɛ Israelfo mmarima nyinaa kɔ beae a wɔakyerɛ sɛ wonkodi “Yehowa afahyɛ ahorow” no, na na ɛsɛ sɛ wodu hɔ bere ano. (Lev. 23:2, 4) Onyankopɔn san nso kyerɛɛ mmere a na ɛsɛ sɛ wɔbɔ afɔre ahorow bi. (Ex. 29:38, 39; Lev. 23:37, 38) So eyi nkyerɛ sɛ Onyankopɔn pɛ sɛ n’asomfo di bere so wɔ wɔn som mu?\nWɔ afeha a edi kan no mu no, bere a ɔsomafo Paulo kyerɛɛ Korintofo no ɔkwan a ɛsɛ sɛ wɔfa so yɛ Kristofo nhyiam no, ɔhyɛɛ wɔn nkuran sɛ: “Momma biribiara nkɔ so fɛfɛɛfɛ a nhyehyɛe da ho.” (1 Kor. 14:40) Ɛno nti, ná ɛsɛ sɛ Kristofo fi wɔn nhyiam ahorow ase bere pɔtee bi. Adwene a Yehowa wɔ wɔ bere sodi ho nsesae. (Mal. 3:6) Ɛnde, dɛn na yebetumi ayɛ na ama yɛadu Kristofo nhyiam ahorow ase bere ano?\nNea Yebetumi Ayɛ Ma Yɛadi Bere So\nEbinom ahu sɛ sɛ wodi kan yɛ nhyehyɛe a, ɛboa paa. (Mmeb. 21:5) Sɛ nhwɛso no, sɛ ɛsɛ sɛ yetwa kwantenten ansa na yɛadu baabi a yɛrekɔ wɔ bere bi a wɔahyɛ a, so ɛbɛyɛ papa sɛ yɛbɛtwɛn ma aka bere tiaa bi ansa na yɛasim? So ɛrenyɛ nea nyansa wom sɛ yebesim ntɛm kakra, na sɛ ɛba mpo sɛ biribi a ‘yɛnhwɛ kwan’ si a, yɛadu baabi a yɛrekɔ no bere ano? (Ɔsɛnk. 9:11) Aberante bi a odi bere so a ne din de José * kae sɛ, “Ade a ebetumi aboa obiara ma wadu baabi a ɔrekɔ wɔ bere ano ne sɛ obehu bere dodow a obehia de atwa kwan no.”\nWɔ ebinom fam no, ebia ɛho behia sɛ wɔyɛ nhyehyɛe fi wɔn adwumam ntɛm na ama wɔatumi adu Kristofo nhyiam ahorow ase bere ano. Saa na Ɔdansefo bi a ɔwɔ Ethiopia yɛe bere a ohui sɛ nsakrae bi a wɔayɛ wɔ wɔn adwumam bɛma waka akyi simma 45 wɔ asafo nhyiam ase no. Ɔyɛɛ nhyehyɛe a na ɛma ne yɔnko dwumayɛni bi beyi no ntɛm wɔ nna a na ɔkɔ asafo nhyiam no. Ɔdansefo no nso penee so sɛ ɔbɛyɛ adwuma nnɔnhwerew ason ama ne yɔnko dwumayɛni no.\nSɛ yɛwɔ mmofra nkumaa a, ɛyɛ den paa sɛ yebedu asafo nhyiam ahorow ase bere ano. Mpɛn pii no, ɛna no na asɛyɛde da no so sɛ osiesie mmofra no ho, nanso abusua no mufo foforo betumi aboa, na ɛsɛ sɛ wɔboa. Ɛna bi a ofi Mexico a ne din de Esperanza nkutoo atete mmofra baawɔtwe. Seesei mmofra no adi fi mfe 5 kosi 23. Esperanza kyerɛkyerɛ nea ɔyɛ ma n’abusua no tumi du asafo nhyiam ase bere ano no mu sɛ: “Me mmabea mpanyimfo no siesie wɔn nuanom nkumaa no ho. Eyi ma mitumi wie me fie nnwuma na misiesie me ho ma yefi fie bere pɔtee bi kɔ asafo nhyiam ahorow.” Saa abusua yi wɔ bere pɔtee a wɔde fi fie, na abusua no muni biara boa ma wotumi fi fie saa bere no.\nDu Asafo Nhyiam Ase Bere Ano na Nya so Mfaso\nSɛ yesusuw mfaso a yenya fi Kristofo nhyiam ahorow ase a yebedu bere ano mu no ho a, ebetumi ama ɔpɛ a yɛwɔ ne yɛn tirim a yɛabɔ sɛ yɛbɛyɛ nea yebetumi biara adu hɔ bere ano no mu ayɛ den. Ababaa bi a ne din de Sandra a ɔde ayɛ ne su sɛ obedu asafo nhyiam ase bere ano no ka sɛ: “Nea m’ani gye ho wɔ asafo nhyiam ase a midu ntɛm ho ne sɛ, minya bere kyiakyia anuanom mmarima ne mmea ne wɔn bɔ nkɔmmɔ, na ɛma mihu wɔn yiye.” Sɛ yedu Ahenni Asa so ntɛm a, wɔn a wɔwɔ hɔ no bɛka boasetɔ ne nokwaredi a wɔde asom ho asɛm akyerɛ yɛn ma aboa yɛn. Sɛ yɛkɔ asafo nhyiam na yɛbɔ nkɔmmɔ a ɛhyɛ gyidi den a, yɛn nso yebetumi ahyɛ yɛn nuanom mmarima ne mmea nkuran, na ‘yɛakanyan wɔn akɔ ɔdɔ ne nnwuma pa mu.’—Heb. 10:24, 25.\nDwom ne mpaebɔ a yɛde fi Kristofo nhyiam biara ase no yɛ yɛn som no fã a ɛho hia. (Dw. 149:1) Yɛn nnwom no yi Yehowa ayɛ, na ɛkae yɛn su ahorow a ɛsɛ sɛ yenya, na ɛhyɛ yɛn nkuran ma yɛde anigye yɛ ɔsom adwuma no nso. Na mpaebɔ a yɛde fi ase no nso ɛ? Tete no, Yehowa frɛɛ asɔrefie no ne “mpaebɔ fie.” (Yes. 56:7) Ɛnnɛ, yehyiam bɔ Onyankopɔn mpae wɔ yɛn asafo nhyiam ahorow ase. Ɛnyɛ Yehowa akwankyerɛ ne honhom kronkron nko na yɛsrɛ wɔ mpaebɔ a yɛde fi asafo nhyiam ase no mu, na mmom esiesie yɛn adwene ne yɛn koma ma yetie nsɛm a yɛrebesusuw ho no nso. Ɛsɛ sɛ yɛde yɛ yɛn botae sɛ yebedu asafo nhyiam ase bere ano na yɛato dwom atie mpaebɔ a wɔde fi ase no bi.\nBere a ababaa bi a ne din de Helen a wadi mfe 23 reka nea enti a odu asafo nhyiam ahorow ase ntɛm no, ɔkae sɛ: “Misusuw sɛ ɛno ne ade a meyɛ de ma Yehowa hu sɛ medɔ no, efisɛ ɔno na ɔde nea yesua nyinaa, a nnwom ne mpaebɔ a yɛde fi ase ka ho no ma yɛn.” So ɛnsɛ sɛ yɛn nso yenya adwene sɛ saa na asɛm no te? Nokwarem no, ɛsɛ sɛ yenya adwene a ɛte saa. Enti, momma yɛmmɔ mmɔden sɛ yɛde bɛyɛ yɛn su sɛ yebedi bere so wɔ biribiara a yɛyɛ mu, titiriw nneɛma a ɛfa ɔsom a yɛde ma nokware Nyankopɔn no ho no.\n^ nky. 12 Wɔasesa edin ahorow no.\nDi kan siesie wo ho yiye\nGyaw bere ma biribi a ‘wonhwɛ kwan’ a ebetumi asi\nDu asafo nhyiam ahorow ase ntɛm na nya so mfaso\nWudi bere so a ɛma wunya din pa, na sɛ wunni bere so nso a, ebetumi asɛe wo din. Dɛn na Bible ka fa saa su pa yi ho? Wobɛyɛ dɛn adi wo bere so?\nShare Share Dɛn Nti na Ɛsɛ sɛ Wudi Bere So?\nw10 8/15 kr. 25-28


Nnwom 107 NA-TWI - NKYƐM A ƐTO SO ANUM NNWOM 107-150 - Bible Gateway\nNnwom 106Nnwom 108\nNnwom 107 Nkwa Asem (NA-TWI)\nNKYƐM A ƐTO SO ANUM\n107 “Monna Awurade ase efisɛ oye; n’adɔe wɔ hɔ daa!” 2 Ti saa asɛm yi mu fa kamfo Awurade, mo a wagye mo. Wagye mo afi mo atamfo nsam.\n3 Ɔde mo afi amanɔnne. Ɔde mo afi apuei ne atɔe, atifi ne anafo. 4 Ebinom nantew sare a ɔkwan nna mu so a wontumi nhu kwan mma kurom mmɛtena mu. 5 Ɔkɔm ne sukɔm dee wɔn maa wɔn anidaso sae. 6 Na wɔn haw mu, wɔfrɛɛ Awurade na ogyee wɔn fii wɔn haw mu. 7 Ɔde wɔn faa ɔkwan tee so baa kurom faako a wobetumi atena. 8 Ɛsɛ sɛ wɔda Awurade ase wɔ ne dɔ a ɛnsa no ne anwonwade a ɔyɛ maa wɔn no ho. 9 Wɔn a sukɔm de wɔn no, ɔma wɔn nsu nom na wɔn a ɔkɔm de wɔn no, ɔde nnepa ahyɛ wɔn ma. 10 Na ebinom a wɔyɛ nneduafo a wɔrehu amane wɔ nkɔnsɔnkɔnsɔn mu te mmɔborɔ ne sum mu, 11 efisɛ, wɔasɔre atia Otumfoɔ Nyankopɔn mmara na wɔabu n’ahyɛde so. 12 Adwuma a ɛyɛ den ma wɔbrɛe; wɔbɛtew ahwe na wɔrennya obi nso wɔn mu. 13 Afei wɔn haw mu, wɔfrɛɛ Awurade na ogyee wɔn amanehunu no mu. 14 Oyii wɔn fii wɔn mmɔborɔ ne esum no mu bubuu wɔn nkɔnsɔnkɔnsɔn no mu asinasin. 15 Ɛsɛ sɛ wɔda Awurade ase wɔ ne dɔ a ɛnsa da no ne anwonwade a ɔyɛ maa wɔn no ho. 16 Obubu kɔbere apon twitwa nnade mu.\n17 Ebinom kwasea nti, wohuu amane wɔ wɔn bɔne ho. 18 Wohu aduan a, wontumi nnyina efisɛ, na wɔreyɛ awuwu. 19 Afei, wɔn haw mu, wɔfrɛɛ Awurade na ogyee wɔn fii wɔn amanehunu mu. 20 Ɔnam ne kasa so saa wɔn yare gyee wɔn fii damoa mu. 21 Ɛsɛ sɛ wɔda Awurade ase wɔ ne dɔ a ɛnsa da no ne anwonwade a ɔyɛ maa wɔn no ho. 22 Ɛsɛ sɛ wɔbɔ afɔre da no ase na wɔto ahosɛpɛw nnwom de kyerɛ nea wayɛ nyinaa.\n23 Ebinom tenaa ahyɛn mu wɔ po so a na po so adwumayɛ na wofi mu didi. 24 Wohui sɛ Awurade tumi yɛ anwonwade wɔ po so nso. 25 Ɔkasae mmaa ahum fii ase tui na ɛwosowoo asorɔkye no. 26 Ahyɛn no pagyaw kɔɔ soro na ɛsan bɔ wuraa po no mu, kɔɔ ase pɛɛ. Saa amanehunu yi maa nnipa bo tui 27 ma wokyim tɔɔ ntintan sɛ asabofo. Wɔn suahu nyinaa ho amma mfaso. 28 Afei wɔn haw mu no, wɔfrɛɛ Awurade na ogyee wɔn fii wɔn haw no mu. 29 Ɔbrɛɛ ahum no ase na asorɔkye no yɛɛ dinn. 30 Ɛyɛɛ dinn no, wɔn ani gyei na ɔde wɔn baa hyɛngyinabea a na wɔpɛ sɛ wɔba hɔ no asomdwoe mu. 31 Ɛsɛ sɛ wɔda Awurade ase wɔ ne dɔ a ɛnsa da no ne anwonwade a ɔyɛ maa wɔn no ho. 32 Ɛsɛ sɛ wɔpae mu ka ne kɛseyɛ wɔ nnipa nyinaa anim na wɔkamfo no wɔ agyinatufo mpanyimfo anim.\n33 Awurade maa nsubɔnten yoyowee koraa, na otwaa nsuwa teɛ a ɛteɛ so. 34 Ɔmaa asase pa danee sare a nkyene wɔ mu esiane amumɔyɛsɛm a na wɔn a wɔte hɔ no yɛ no nti. 35 Ɔsesaa sare maa nsu twitwaa mmura wɔ hɔ maa nsuwa nso bɔɔ asase kesee so. 36 Ɔmaa wɔn a ɔkɔm de wɔn tenaa hɔ na wɔkyekyeree kurow tenaa mu wɔ hɔ. 37 Woduaa mfuw no mu nnɔbae ne bobe na wotwaa nnɔbae bebree. 38 Ohyiraa ne nkurɔfo ma wɔwoo mma bebree. Wamma wɔn anantwi dodow no so antew.\n39 Bere a wodii Onyankopɔn nkurɔfo so na wodii wɔn nya atirimmɔden so no, 40 ne bo fuw weretɔfo no ma wokyinkyinii sare a ɔkwan nna baabiara no so. 41 Nanso ogyee wɔn a ade ahia wɔn no fii wɔn ahokyere mu na ɔmaa wɔn abusua no ase trɛwee. 42 Atreneefo hu eyi ma wɔn ani gye na wɔma amumɔyɛfo nyinaa yɛ komm.\n43 Momma wɔn a wɔyɛ anyansafo no nsusuw eyinom ho na wonhu Awurade dɔ a ɛwɔ hɔ daa no.


Sɛnea Yɛbɔ Onyankopɔn Mpae\nKENKAN WƆ Abbey Abui Acholi Alur American Sign Language Amharic Angolan Sign Language Arabic Armenian Armenian (West) Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chin (Tiddim) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Cuban Sign Language Damara Dangme Douala Drehu Dusun Dutch Efik English Estonian Ewe Fante Fijian Fon French Ga Guarani Guarani (Bolivia) Guerze Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Indonesian Irish Javanese Jula Kabuverdianu Kachin Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Luvale Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndebele (Zimbabwe) Ndonga Ngangela Nias Nigerian Pidgin Nyungwe Nzema Okpe Oromo Otetela Pidgin (Cameroon) Ponapean Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sangir Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Tsonga Tswana Turkish Twi Ukrainian Umbundu Urdu Urhobo Uruund Vezo Vietnamese Wallisian Wolaita Yacouba Zande Zulu\nMpaebɔ Yɛ Hokwan Kɛse\n“Ɔsoro ne asase Yɛfo” no ani gye ho sɛ obetie yɛn mpaebɔ.—Dwom 115:15\n1, 2. Adɛn nti na mpaebɔ yɛ hokwan kɛse? Adɛn nti na ehia sɛ yehu nea Bible ka fa mpaebɔ ho?\nYƐDE yɛn asase yi toto nsoromma a egu wim ho a, asase sua koraa. Sɛ Yehowa to n’ani hwɛ asase so a, ohu amanaman nyinaa sɛ bokiti mu nsuko baako. (Dwom 115:15; Yesaia 40:15) Ɛwom, onipa so sɛ dɛn mpo a, ne kɛse nnu nsoromma a egu wim ho hwee, nanso Dwom 145:18, 19 ka sɛ: “Yehowa bɛn wɔn a wɔfrɛ no nyinaa, wɔn a wɔfrɛ no nokwaredi mu no. Ɔbɛyɛ wɔn a wosuro no no apɛde ama wɔn, na obetie wɔn sufrɛ na wagye wɔn.” Hwɛ hokwan kɛse a yɛwɔ! Ade nyinaa so Tumfoɔ Yehowa pɛ sɛ ɔbɛn yɛn, na ɔpɛ sɛ otie yɛn mpaebɔ. Anokwa, mpaebɔ yɛ hokwan kɛse a Yehowa de adom yɛn mu biara.\n2 Nanso sɛ Yehowa betie yɛn mpaebɔ a, gye sɛ yɛbɔ mpae no sɛnea ɔpɛ. Yɛbɛyɛ dɛn ayɛ saa? Ma yɛnhwɛ nea Bible ka fa mpaebɔ ho.\nADƐN NTI NA ƐSƐ SƐ YƐBƆ YEHOWA MPAE?\n3. Adɛn nti na ɛsɛ sɛ yɛbɔ Yehowa mpae?\n3 Yehowa pɛ sɛ wobɔ no mpae, anaa wo ne no kasa. Yɛyɛ dɛn hu saa? Yɛsrɛ wo kenkan Filipifo 4:6, 7. Wo deɛ, dwen asɛm a ɛka koma yi ho hwɛ. Ɔsoro ne asase Wura no dwen wo ho, na ɔpɛ sɛ woka nea ɛhaw wo ne abɛbrɛsɛ a worefa mu kyerɛ no.\n4. Sɛ yɛtaa bɔ mpae a, ɛbɛka yɛne Yehowa adamfofa sɛn?\n4 Mpaebɔ ma yetumi ne Yehowa fa adamfo a emu yɛ den. Sɛ nnamfo taa bɔ nkɔmmɔ ma obiara hu ne yɔnko tirim asɛm ne ne haw a, ɛma adamfofa no mu yɛ den. Saa ara na mpaebɔ te; ɛma yɛne Yehowa adamfofa mu yɛ den. Yehowa pɛ sɛ wuhu n’adwene ne n’apɛde, enti waka ho asɛm wɔ Bible mu. Nea ɔbɛyɛ daakye nso ɔmfa nsiee wo; waka ho asɛm wɔ Bible mu. Wubetumi aka wo komam asɛm akyerɛ no daa. Woyɛ saa a, wo ne Yehowa adamfofa mu bɛyɛ den paa.—Yakobo 4:8.\nYƐPƐ SƐ ONYANKOPƆN TIE YƐN A, DƐN NA ƐSƐ SƐ YƐYƐ?\n5. Yɛyɛ dɛn hu sɛ ɛnyɛ mpaebɔ nyinaa na Yehowa tie?\n5 Mpaebɔ nyinaa na Yehowa tie? Dabi. Odiyifo Yesaia bere so no, Yehowa ka kyerɛɛ Israelfo sɛ: “Mo mpae dodow no nyinaa mintie, efisɛ mogya ayɛ mo nsa mãmã.” (Yesaia 1:15) Wei kyerɛ sɛ yɛanhwɛ yiye a, yebetumi ayɛ nneɛma bi a ɛbɛsɛe yɛne Yehowa ntam, na ɔrentie yɛn mpaebɔ.\n6. Adɛn nti na gyidi ho hia saa? Dɛn na woyɛ a, ɛbɛkyerɛ sɛ wowɔ gyidi?\n6 Sɛ yɛpɛ sɛ Yehowa tie yɛn mpaebɔ a, ɛsɛ sɛ yenya ne mu gyidi. (Marko 11:24) Ɔsomafo Paulo kyerɛɛ mu sɛ: “Gyidi nni hɔ a, obi ntumi nsɔ Onyankopɔn ani, efisɛ ɛsɛ sɛ nea ɔba ne nkyɛn no gye di sɛ ɔwɔ hɔ, na ɔyɛ wɔn a wɔn ani abere rehwehwɛ no no katuafo.” (Hebrifo 11:6) Nanso ɛnnɔɔso sɛ yɛde yɛn ano bɛka kɛkɛ sɛ yɛwɔ gyidi. Ade a yɛde bɛkyerɛ sɛ yɛwɔ gyidi paa ne sɛ yebetie Yehowa daa.—Kenkan Yakobo 2:26.\n7. (a) Sɛ yɛrebɔ mpae a, adɛn nti na ɛsɛ sɛ yɛda ahobrɛase ne obu adi kyerɛ Yehowa? (b) Dɛn na yɛyɛ a ɛbɛkyerɛ sɛ yefi yɛn komam na ɛrebɔ mpae?\n7 Sɛ yɛrebɔ mpae a, ɛsɛ sɛ yɛde ahobrɛase ne obu ne Yehowa kasa. Adɛn ntia? Sɛ yɛrekɔ ɔhene anaa onipa kɛse bi anim a, yɛn kasa mpo ma ɛda adi sɛ yebu no. Yehowa ne ade nyinaa so Tumfoɔ, enti wunnye ntom sɛ yɛne no rekasa a, ɛsɛ sɛ yɛda obu ne ahobrɛase adi? (Genesis 17:1; Dwom 138:6) Bio nso yɛrebɔ mpae a, ɛnsɛ sɛ yɛfa asɛm baako na daa ɛno ara na yɛka. Mmom ɛsɛ sɛ yɛka yɛn komam asɛm kyerɛ Yehowa.—Mateo 6:7, 8.\n8. Sɛ yɛbɔ biribi ho mpae a, dɛn na ehia sɛ yɛyɛ ka ho?\n8 Afei sɛ yɛbɔ biribi ho mpae a, ɛsɛ sɛ yɛyɛ ho adwuma. Yɛmfa no sɛ yɛabɔ mpae sɛ Yehowa mma yɛn nea yebedi da biara. Ɛnsɛ sɛ yɛbobɔ yɛn nsa tena hɔ twɛn sɛ Yehowa mma yɛn nea yehia nyinaa bere a yɛn ho yɛ den a yebetumi ayɛ adwuma. Ɛsɛ sɛ yɛbɔ yɛn ho mmɔden; ɛnsɛ sɛ yɛsa adwuma mu. (Mateo 6:11; 2 Tesalonikafo 3:10) Nhwɛso foforo ni: Yɛmfa no sɛ yɛwɔ suban bɔne bi, na yɛasrɛ Yehowa sɛ ɔmmoa yɛn mma yennyae. Biribiara a ɛbɛtwetwe yɛn ama yɛayɛ saa bɔne no, ɛsɛ sɛ yeyi fi yɛn akwan mu. (Kolosefo 3:5) Afei, ma yɛnhwɛ nsɛm bi a nkurɔfo taa bisa fa mpaebɔ ho.\nNSƐM A NKURƆFO TAA BISA FA MPAEBƆ HO\n9. Hena na ɛsɛ sɛ yɛbɔ no mpae? Dɛn na Yohane 14:6 ka fa mpaebɔ ho?\n9 Hena na ɛsɛ sɛ yɛbɔ no mpae? “Yɛn Agya” a ɔwɔ soro no na Yesu kyerɛɛ n’asuafo no sɛ wɔmmɔ no mpae. (Mateo 6:9) Ɔsan kae sɛ: “Mene ɔkwan no ne nokware no ne nkwa. Obiara mma Agya no nkyɛn gye sɛ ɔnam me so.” (Yohane 14:6) Wei kyerɛ sɛ Yehowa nko ara na ɛsɛ sɛ yɛbɔ no mpae, na Yesu so na ɛsɛ sɛ yɛde fa. Mpae a yɛde bɛfa Yesu so no kyerɛ sɛn? Yehowa de adwuma kɛse bi ahyɛ Yesu nsa. Enti ɛsɛ sɛ yenya obu ma ne gyinabea no na ama Yehowa atie yɛn mpaebɔ. Yɛahu sɛ Yesu baa asase so bewui sɛnea ɛbɛyɛ a yebenya ogye afi bɔne ne owu mu. (Yohane 3:16; Romafo 5:12) Afei nso, Yehowa apaw Yesu sɛ Ɔsɔfo Panyin ne Ɔtemmufo.—Yohane 5:22; Hebrifo 6:20.\nYebetumi abɔ Yehowa mpae bere biara\n10. Sɛ yɛrebɔ mpae a, ɛsɛ sɛ yegyina ntenten anaa yɛyɛ biribi soronko? Kyerɛkyerɛ mu.\n10 Sɛ yɛrebɔ mpae a, ɛsɛ sɛ yegyina ntenten anaa yɛyɛ biribi soronko? Dabi, Yehowa nkae sɛ yemmu nkotodwe, yennyina ntenten, anaa yɛntena ase ansa na yɛabɔ mpae. Bible kyerɛ yɛn sɛ yɛte hɔ oo, yegyina ntenten oo, sɛ nidi wom nkutoo a, yebetumi ne Yehowa akasa. (1 Beresosɛm 17:16; Nehemia 8:6; Daniel 6:10; Marko 11:25) Nea Yehowa pɛ ara ne sɛ yebefi obu mu ne no akasa, na ɛnyɛ gyinabea pɔtee bi. Yebetumi abɔ mpae wɔ yɛn tirim anaa yɛabɔ ama apue yɛn ano. Afei nso baabiara a yɛwɔ no, awia oo, anadwo oo, yebetumi abɔ mpae. Yɛbɔ mpae na sɛ obiara ante mpo a, Yehowa deɛ, ɔbɛte.—Nehemia 2:1-6.\n11. Nneɛma bɛn na yebetumi abɔ ho mpae akyerɛ Yehowa?\n11 Nneɛma bɛn na yebetumi abɔ ho mpae? Biribiara a ɛne Yehowa apɛde hyia. Bible ka sɛ: “Biribiara a yebisa sɛnea n’apɛde te no, otie yɛn.” (1 Yohane 5:14) Yebetumi abɔ nneɛma a yehia ho mpae anaa? Yiw. Sɛ yɛrebɔ Yehowa mpae a, ɛte sɛ yɛne yɛn adamfo paa rebɔ nkɔmmɔ. Nea ɛwɔ yɛn adwenem ne nea ɛda yɛn koma so nyinaa, yebetumi aka akyerɛ Yehowa. (Dwom 62:8) Yebetumi asrɛ no sɛ ɔmma ne honhom kronkron nhyɛ yɛn den na yɛatumi ayɛ nea ɛteɛ. (Luka 11:13) Afei yebetumi asrɛ Yehowa sɛ ɔmma yɛn nyansa a yɛde bɛbɔ yɛn bra. Yebetumi nso abɔ mpae na wama yɛn ahoɔden de agyina ɔhaw ano. (Yakobo 1:5) Yɛn bɔne nso, ɛsɛ sɛ yɛsrɛ Yehowa ma ɔde kyɛ yɛn. (Efesofo 1:3, 7) Ɛsɛ sɛ yɛkae afoforo nso wɔ yɛn mpaebɔ mu; ebi ne yɛn abusuafo ne yɛn nuanom a yɛne wɔn wɔ asafo no mu.—Asomafo Nnwuma 12:5; Kolosefo 4:12.\n12. Dɛn na ɛsɛ sɛ yɛma ɛho hia yɛn paa wɔ yɛn mpaebɔ mu?\n12 Dɛn na ɛsɛ sɛ ɛho hia yɛn paa wɔ yɛn mpaebɔ mu? Ɛsɛ sɛ yɛma Yehowa din ne n’apɛde ho hia yɛn paa. Nea Yehowa ayɛ ama yɛn dɔɔso, na ɛsɛ sɛ yefi yɛn komam da no ase. (1 Beresosɛm 29:10-13) Bere a Yesu wɔ asase so no, ɔkyerɛɛ n’asuafo no nea ɛsɛ sɛ wɔma ɛho hia wɔn paa wɔ wɔn mpaebɔ mu. (Kenkan Mateo 6:9-13.) Ɔkae sɛ yenni kan nsrɛ sɛ Onyankopɔn din ho ntew anaa ɛnyɛ kronkron. Afei nso, Yesu kae sɛ yɛmmɔ mpae na Onyankopɔn Ahenni mmra na Yehowa apɛde nyɛ hɔ wɔ asase so. Sɛnea Yesu kyerɛ no, ɛsɛ sɛ yɛbɔ mpae bisa nneɛma a ehia yi wie ansa na yɛaba yɛn de so. Sɛ yɛde Yehowa ne n’apɛde di kan wɔ yɛn mpaebɔ mu a, ɛbɛkyerɛ sɛ ɛho hia yɛn sen biribiara.\n13. Ɛsɛ sɛ yɛn mpaebɔ tenten yɛ sɛn?\n13 Ɛsɛ sɛ yɛn mpaebɔ tenten yɛ sɛn? Bible nkyerɛ bere tenten a ɛsɛ sɛ yɛde bɔ mpae. Yɛn mpaebɔ betumi ayɛ tenten anaa tiatiaa; ne nyinaa gyina nea yɛrebɔ ho mpae no so. Yɛrebedidi sei a, yebetumi abɔ mpae tiatiaa. Nanso sɛ yɛde yɛn haw bi reto Yehowa anim anaa yɛreda no ase wɔ biribi ho a, yɛn mpae no betumi ayɛ tenten. (1 Samuel 1:12, 15) Ɛnsɛ sɛ yɛbɔ mpae tenten de pɛ nkamfo sɛnea ebinom yɛe wɔ Yesu bere so no. (Luka 20:46, 47) Yehowa ani nnye mpae a ɛte saa ho. Nea ehia Yehowa paa ne sɛ yebefi yɛn komam ne no akasa.\n14. Mpɛn ahe na ɛsɛ sɛ yɛbɔ mpae? Dɛn na wei ma yehu fa Yehowa ho?\n14 Mpɛn ahe na ɛsɛ sɛ yɛbɔ mpae? Yehowa ama yɛn kwan sɛ yɛne no nkasa bere nyinaa. Bible ka kyerɛ yɛn sɛ ‘monkɔ so mmɔ mpae,’ “munkura mpaebɔ mu denneennen,” “munnnyae mpaebɔ da.” (Mateo 26:41; Romafo 12:12; 1 Tesalonikafo 5:17) Yehowa wɔ hɔ ma yɛn daa; wayɛ aso sɛ obetie yɛn. Yebetumi ada Yehowa ase daa wɔ ne dɔ ne n’ayamye ho. Afei nso, yebetumi asrɛ no sɛ ɔnkyerɛ yɛn kwan, ɔnhyɛ yɛn den, na ɔmma yɛn awerɛkyekye. Sɛ yebu mpaebɔ sɛ hokwan kɛse a, yɛrentoto no ase koraa; yɛne Yehowa bɛkasa bere nyinaa.\n15. Adɛn nti na ɛsɛ sɛ yɛde “amen” wie yɛn mpaebɔ?\n15 Adɛn nti na ɛsɛ sɛ yɛde “amen” wie yɛn mpaebɔ? “Amen” kyerɛ “ɛmmra mu” anaa “ɛnyɛ hɔ.” Ɛyɛ asɛm a yɛde kyerɛ sɛ mpae a yɛabɔ no yɛ yɛn ahiasɛm na efi yɛn komam. (Dwom 41:13) Bio nso, Bible kyerɛ sɛ, yehyiam na obi gyina yɛn ananmu bɔ mpae a, ɛbɛyɛ papa sɛ yɛka “amen” wɔ yɛn komam anaa yɛbɛka ama apue yɛn ano. Ɛno kyerɛ sɛ yegye nea ɔkae no tom.—1 Beresosɛm 16:36; 1 Korintofo 14:16.\nSƐNEA ONYANKOPƆN TIE YƐN MPAEBƆ\n16. Enti yɛbɔ mpae a Yehowa tie? Kyerɛkyerɛ mu.\n16 Enti yɛbɔ mpae a Yehowa tie? Yiw. Bible frɛ Yehowa “mpaebɔ Tiefo.” (Dwom 65:2) Nnipa mpempem pii a wofi komam bɔ Yehowa mpae nyinaa, ɔnam akwan pii so tie wɔn.\n17. Ɔkwan bɛn so na Yehowa fa abɔfo ne n’asomfo so bua yɛn mpaebɔ?\n17 Yehowa tumi fa abɔfo anaa n’asomfo so ma yenya yɛn mpaebɔ ho mmuae. (Hebrifo 1:13, 14) Mpɛn pii na nkurɔfo abɔ mpae sɛ Onyankopɔn mmoa wɔn mma wɔnte Bible no ase. Wubehu ara na Yehowa Danseni bi akopue hɔ. Bible ma yehu sɛ “asɛmpa” a yɛreka wɔ wiase nyinaa no, abɔfo nso ka yɛn ho. (Kenkan Adiyisɛm 14:6.) Afei nso, yɛn mu pii wɔ hɔ a, yɛde yɛn haw anaa yɛn ahiasɛm bi ato Yehowa anim na ɔnam yɛn nua Kristoni bi so aboa yɛn.—Mmebusɛm 12:25; Yakobo 2:16.\nYehowa betumi afa yɛn nua Kristoni bi so abua yɛn mpaebɔ\n18. Ɔkwan bɛn na Yehowa fa so de ne honhom kronkron ne Bible bua yɛn mpaebɔ?\n18 Yehowa nam ne honhom kronkron so bua yɛn mpaebɔ. Sɛ yɛbɔ mpae sɛ ɔmmoa yɛn mma yennyina ɔhaw bi ano a, otumi de ne honhom kronkron kyerɛ yɛn kwan hyɛ yɛn den. (2 Korintofo 4:7) Wei da nkyɛn a, Yehowa nam Bible so bua yɛn mpaebɔ, na ɔde boa yɛn ma yɛreyɛ ade a, yɛde adwene to ho. Sɛ yɛkenkan Bible a, yetumi nya nsɛm bi a ɛbɛboa yɛn. Yehowa betumi nso ama onua bi ama mmuae wɔ Kristofo nhyiam ase anaa asafo mu panyin bi ne yɛn asusuw Bible mu asɛm bi ho na adi yɛn haw ho dwuma.—Galatifo 6:1.\n19. Dɛn na ɛbɛma yɛanya adwene sɛ Yehowa ntie yɛn mpaebɔ?\n19 Ɛwom, ɛtɔ da a yebebisa sɛ, ‘Adɛn nti na besi nnɛ Yehowa ntiee me mpaebɔ?’ Kae sɛ Yehowa nim bere a ɛsɛ sɛ otie yɛn mpaebɔ ne ɔkwan a ɔbɛfa so ayɛ ho adwuma. Onim nea yehia. Ɛtɔ da a, ebehia sɛ yɛbɔ mpae no kyɛ kakra. Ɛno bɛma Yehowa ahu sɛ nea yɛrebisa no no hia yɛn paa na yɛwɔ ne mu gyidi nso. (Luka 11:5-10) Ɛtɔ da a, Yehowa tumi fa kwan foforo koraa so tie yɛn mpaebɔ. Ebia na yɛaka yɛn haw akyerɛ no. Sɛ́ anka obeyi ɔhaw no afi yɛn so no, ɔbɛma yɛn ahoɔden mmom de agyina ano.—Kenkan Filipifo 4:13.\n20. Adɛn nti na ɛsɛ sɛ yɛtaa bɔ Yehowa mpae?\n20 Mpaebɔ yɛ hokwan kɛse a ɛma yɛne Yehowa kasa! Yɛwɔ awerɛhyem sɛ obetie yɛn. (Dwom 145:18) Sɛ yɛtaa ka yɛn komam asɛm kyerɛ Yehowa a, ɛbɛma yɛne n’adamfofa mu ayɛ den.\nNOKWASƐM 1: YEHOWA PƐ SƐ OTIE YƐN MPAEBƆ\n“Yehowa bɛn wɔn a wɔfrɛ no nyinaa, wɔn a wɔfrɛ no nokwaredi mu no.”—Dwom 145:18\nSɛ yɛpɛ sɛ Yehowa tie yɛn mpaebɔ a, dɛn na ɛsɛ sɛ yɛyɛ?\nƐsɛ sɛ yenya gyidi.\nƐsɛ sɛ yenya obu ne ahobrɛase.\nNea yɛbɔ ho mpae no, ɛsɛ sɛ yɛyɛ ho adwuma.\nYɛrebɔ mpae a, ɛnsɛ sɛ yɛfa asɛm baako na daa ɛno ara na yɛka. Mmom ɛsɛ sɛ yɛka yɛn komam asɛm.\nƐsɛ sɛ yɛyɛ nea Onyankopɔn pɛ.\nNOKWASƐM 2: NSƐM A NKURƆFO TAA BISA FA MPAEBƆ HO\nHena na ɛsɛ sɛ yɛbɔ no mpae?\nMateo 6:9; Yohane 14:6\nYɛrebɔ mpae a, ɛsɛ sɛ yegyina hɔ anaa yɛyɛ biribi soronko?\n1 Beresosɛm 17:16; Nehemia 8:5, 6; Daniel 6:10; Marko 11:25\nYɛbɔ mpae wɔ yɛn tirim a, Yehowa te anaa?\nƐsɛ sɛ yɛn mpaebɔ tenten yɛ sɛn?\nMpɛn ahe na ɛsɛ sɛ yɛbɔ mpae?\nRomafo 12:12; 1 Tesalonikafo 5:17\nDɛn nti na ɛsɛ sɛ yɛde “amen” wie mpaebɔ?\n1 Beresosɛm 16:36; 1 Korintofo 14:16\nNOKWASƐM 3: NNEƐMA A YEBETUMI ABƆ HO MPAE\n“Biribiara a yebisa sɛnea n’apɛde te no, otie yɛn.”—1 Yohane 5:14\nNneɛma bɛn na yebetumi abɔ ho mpae?\nBɔ mpae sɛ Yehowa apɛde nyɛ hɔ.\n1 Beresosɛm 29:10-13\nBɔ mpae da no ase.\nBɔ nneɛma a wuhia ho mpae.\nBɔ mpae srɛ honhom kronkron.\nBɔ mpae srɛ nyansa a wode bɛbɔ wo bra.\nBɔ mpae srɛ ahoɔden na woatumi agyina ɔhaw ano.\nEfesofo 1:3, 7\nBɔ mpae srɛ bɔne fafiri.\nAsomafo Nnwuma 12:5\nBɔ mpae ma afoforo.\nNOKWASƐM 4: YEHOWA TIE YƐN MPAEBƆ\n“O mpaebɔ Tiefo, wo nkyɛn na ɔhonam nyinaa bɛba.”—Dwom 65:2\nAkwan bɛn na Yehowa fa so tie yɛn mpaebɔ?\nMmebusɛm 12:25; Adiyisɛm 14:6\nYehowa tumi fa abɔfo anaa n’asomfo so boa yɛn.\n2 Korintofo 4:7\nNe honhom kronkron ma yenya mmoa a yehia.\nFilipifo 4:6, 7, 13\nƆma yɛn asomdwoe ne ahoɔden a yɛde begyina ɔhaw ano.\nGalatifo 6:1; 2 Timoteo 3:16, 17\nƆnam Bible ne asafo no so ma yɛn nyansa.


Забур 73 CARS - Nnwom 73 ASCB\nNWOMA A ƐTƆ SO MMIƐNSA\n1Ampa ara Onyankopɔn yɛ ma Israel,\nɔyɛ ma wɔn a wɔn akoma mu teɛ.\n2Nanso me deɛ, anka me nan reyɛ awatiri;\nanka merehwere me nnyinasoɔ,\n3ɛfiri sɛ, mʼani beree ahantanfoɔ\nɛberɛ a mehunuu amumuyɛfoɔ yiedie no.\n4Wɔnhunuu ahokyere da;\nna wɔwɔ ahoɔden ne apɔmuden.\n5Dadwene a ɛtaa ba nnipa soɔ biara nna wɔn so;\nɔdasani haw biara nna wɔn so.\n6Enti, ahantan yɛ wɔn kɔnmuadeɛ,\nna wɔde akakabensɛm afira.\n7Wɔn akoma a apirim no mu na nnebɔne firie;\nna wɔn amumuyɛ adwene nni mma ɔka.\n8Wɔsere afoforɔ na wɔka wɔn ho nsɛm a ɛnyɛ;\nwɔde nhyɛsoɔ hunahuna afoforɔ wɔ ahomasoɔ mu.\n9Wɔn ano ka ɔsoro nsɛm,\nna wɔn tɛkrɛma agye asase afa.\n10Ɛno enti wɔn nkurɔfoɔ kɔ wɔn nkyɛn\nna wonya nsuo bebree nom.\n11Wɔbisa sɛ, “Ɛbɛyɛ dɛn na Onyankopɔn ahunu?\nNa Ɔsorosoroni no wɔ nhunumu anaa?”\n12Sei na amumuyɛfoɔ no teɛ,\nhwee mfa wɔn ho, na wɔkɔ so pɛ ahonyadeɛ.\n13Ampa ara, mʼakoma a ɛho teɛ no, mannya hwee amfiri mu;\nme nsa a ɛnni fɔ no ayɛ kwa.\n14Ɛda mu nyinaa mehunu amane;\nanɔpa biara wɔtwe mʼaso.\n15Sɛ mekaa sɛ, “Mɛkasa saa” a,\nanka medii wo mma no hwammɔ.\n16Mebɔɔ mmɔden sɛ mɛte yeinom nyinaa ase,\nnanso na ɛhyɛ me so\n17kɔsii sɛ mekɔɔ Onyankopɔn kronkronbea hɔ;\nɛhɔ na metee deɛ ɛbɛba wɔn so awieeɛ no ase.\n18Ampa ara wode wɔn gu baabi a ɛhɔ yɛ toro.\nWode wɔn hwe fam sɛe wɔn pasaa.\n19Sɛdeɛ wɔsɛe prɛko pɛ,\nna ehu hwim wɔn kɔ no,\n20ɛte sɛ daeɛso, ɛberɛ a onipa anyaneɛ,\nAo Awurade, sɛ wokanyane wo ho a,\nwobɛbu wʼani agu wɔn so sɛ biribi a ɛnni hɔ.\n21Ɛberɛ a awerɛhoɔ hyɛɛ mʼakoma mu\nna me sunsum dii yea no,\n22meyɛɛ sɛ obi a ɔnnim hwee na ɔnni adwene;\nmeyɛɛ sɛ aboa gyimifoɔ wɔ wʼanim.\n23Nanso, na mene wowɔ hɔ ɛberɛ biara;\nna wode wo nsa nifa asɔ me mu.\n24Wode wʼafotuo kyerɛ me ɛkwan;\nna akyire no, wode me bɛkɔ animuonyam mu.\n25Hwan na mewɔ wɔ soro ka wo ho?\nNa biribiara nni asase so a mepɛ ka wo ho.\n26Me honam, ne mʼakoma bɛdi me hwammɔ,\nnanso Onyankopɔn ne mʼakoma ahoɔden\nne me kyɛfa daa nyinaa.\n27Wɔn a wɔmmɛn wo no bɛyera.\nWosɛe wɔn a wɔnni wo nokorɛ nyinaa.\n28Nanso, me deɛ, menim sɛ ɛyɛ sɛ wɔbɛbɛn Onyankopɔn.\nMede Otumfoɔ Awurade ayɛ me hintabea;\nmɛka wo nneyɛɛ nyinaa akyerɛ.\nASCB : Nnwom 73


Nkɔm a Yakob hyɛe ansa na ɔrewu (1-28)\nSilo befi Yuda mu aba (10)\nYakob kyerɛɛ sɛnea wonsie no (29-32)\nYakob wui (33)\n49 Na Yakob frɛɛ ne mma ka kyerɛɛ wɔn sɛ: “Mommoa mo ho ano na menkyerɛ mo nea ɛbɛto mo wɔ awiei nna no mu. 2 Yakob mma, munhyia na muntie; muntie mo papa Israel. 3 “Ruben,+ wone me ba panyin,+ me tumi ne m’ahoɔden mfiase; anka woyɛ ɔkɛse wɔ anuonyam ne tumi mu. 4 Woanhyɛ wo ho so; wote sɛ nsu a etue waa, enti worenyɛ ɔkɛse, efisɛ woforoo wo papa mpa.+ Wuguu me mpa ho fĩ saa bere no. Ɔforoe ampa! 5 “Simeon ne Lewi yɛ anuanom.+ Wɔn sekan yɛ awudi sekan.+ 6 Me kra,* wo ne wɔn mmmɔ fekuw. Me koma,* nkɔfra wɔn asafo mu, efisɛ wɔn abufuw mu na wokunkum nnipa,+ na wɔn atirimɔdensɛm nti wotwitwaa anantwi srɛ akyi ntini. 7 Nnome nka wɔn abufuw, efisɛ na ɛboro so, ne wɔn anibere, efisɛ na ano yɛ hyew.+ Mɛkyekyɛ wɔn mu wɔ Yakob mu na mabɔ wɔn ahwete Israel.+ 8 “Wo Yuda+ de, wo nuanom bɛkamfo wo.+ Na wo nsa beso w’atamfo kɔn akyi.+ Wo papa mma bɛkotow w’anim.+ 9 Yuda yɛ gyata ba.+ Me ba, wobɛwe wuram nam asɔre akɔ. Ɔda hɔ twe ne mu sɛ gyata, na obi a ɔte sɛ gyata de, hena na ɔbɛpɛ ne ho asɛm akonyan no? 10 Ahempoma remfi Yuda nsa,+ na tumi poma remfi ne nan ntam, kosi sɛ Silo* bɛba;+ ɔno na aman betie no.+ 11 Ɔde n’afurum asã bobe dua ho, na ɔde n’afurum ba asã bobe dua pa ho. Ɔbɛhoro n’ataade wɔ bobesa mu, ne ne nguguso wɔ bobe nsu* mu. 12 Bobesa ama n’ani ayɛ kɔɔ, na nufusu ama ne se ayɛ fitaa. 13 “Sebulon+ bɛtena mpoano, baabi a ahyɛn gyina,+ na ne hye a ɛwɔ akyiri no bɛtrɛw akɔ Sidon fam.+ 14 “Isakar+ yɛ afurum hoɔdenfo a obutuw hɔ na ɔso nnesoa abien. 15 Obehu sɛ tenabea hɔ ye na asaase no yɛ papa. Ɔbɛbɔ ne mu ase agye nnesoa na wayɛ nkoadwuma. 16 “Dan+ yɛ Israel mmusuakuw no mu baako, na obebu ne nkurɔfo atɛn.+ 17 Dan bɛyɛ ɔwɔ a ɔda kwankyɛn, ɔnanka a ɔda kwan ho. Ɔbɛka ɔpɔnkɔ nantin ama nea ɔte so no abu ahwe n’akyi.+ 18 O Yehowa, wo nkwagye na m’ani da so. 19 “Gad+ de, dɔm bɛtow ahyɛ no so, nanso ɔbɛtoa wɔn akɔtow ahyɛ wɔn so.+ 20 “Aser+ aduan* bɛdɔɔso,* na ɔbɛma nkurɔfo anya aduan papa te sɛ ahemfo aduan.+ 21 “Naftali+ yɛ ɔwansan a ne ho yɛ hare. Ɔbɛka nsɛm a ɛyɛ dɛ.+ 22 “Yosef+ yɛ nkorabata wɔ dua a ɛsow aba ho, nsu ho dua a ɛsow aba pii; nea ne nkorabata tra ɔfasu no. 23 Nanso agyantofo tuu wɔn ani sii no so, wɔtotow agyan baa no so, na wɔfaa ne ho tan.+ 24 Ne nyinaa akyi no, n’agyan mu anyɛ mmerɛw,+ na ne nsa a ɛyɛ den na enim ko no nso, emu angow.+ Eyi fi ɔhoɔdenfo a ɔtaa Yakob akyi no nsam, Israel botan ne ɔhwɛfo no. 25 Ofi* Onyankopɔn a wo papa som no no hɔ, na ɔno na ɔbɛboa wo; ɔne ade nyinaa so Tumfo no na ɛnam, na ɔno na ɔde ɔsoro nhyira ne subun a ɛwɔ fam nhyira behyira wo;+ ɔde nufu ne yafunu mu nhyira behyira wo. 26 Wo papa nhyira bɛkyɛn nhyira a efi mmepɔw ne nkoko fɛfɛ a etim hɔ daa so.+ Ɛbɛtena Yosef ti so, ɛbɛtena nea woyii no fii ne nuanom mu no apampam.+ 27 “Benyamin+ bɛtetew n’atamfo mu te sɛ ɔpataku.+ Anɔpa ɔbɛwe aboa a wakyere no, na anwummere nso ɔbɛkyɛ ɔko mu nneɛma afa.”+ 28 Eyinom nyinaa ne Israel mmusuakuw 12 no, na eyi ne nsɛm a wɔn papa kae bere a ɔrehyira wɔn no. Nea ɛfata obiara na ɔde hyiraa no.+ 29 Afei ɔka kyerɛɛ wɔn sɛ: “Ɛrenkyɛ wɔde me bɛkɔ akɔka me nkurɔfo ho.*+ Munkosie me nka m’agyanom ho wɔ ɔbodan a ɛwɔ Hitini Efron asaase so no mu.+ 30 Eyi ne ɔbodan a ɛwɔ Makpela asaase so wɔ Mamre anim wɔ Kaanan asaase so no; ɔbodan yi na Abraham tɔ fii Hitini Efron hɔ de yɛɛ amusiei no. 31 Ɛhɔ na wosiee Abraham ne ne yere Sara,+ ɛhɔ na wosiee Isak+ ne ne yere Rebeka, na ɛhɔ ara nso na misiee Lea. 32 Het asefo na wɔtɔn asaase no ne ɔbodan a ɛwɔ so no.”+ 33 Bere a Yakob ne ne mma no kasa wiei no, ɔmaa ne nan so guu mpa so na oguu ahome a etwa to, na wɔde no kɔkaa ne nkurɔfo ho.*+\n^ Ebetumi nso akyerɛ, “Me honhom.”\n^ Ɛkyerɛ, “Nea Ade Wɔ No.”\n^ Anaa “bobe mogya.”\n^ Nt., “bɛdɔ srade.”\n^ Kyerɛ sɛ, Yosef.


Ahenni Ho Asɛnka ne Asomafo Ntetee | Yesu Asetena\nKENKAN WƆ Alur Amharic Arabic Armenian Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Bicol Boulou Bulgarian Cambodian Catalan Cebuano Chichewa Chitonga Chitonga (Malawi) Chitumbuka Chuvash Cibemba Croatian Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kazakh (Arabic) Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Lomwe Luganda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndau Ndebele Ndebele (Zimbabwe) Nigerian Pidgin Norwegian Nyungwe Oromo Ossetian Otetela Pangasinan Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Urdu Uruund Uzbek Vietnamese Wallisian Waray-Waray\nƆkaa Asɛm No Wɔ Galilea Na Ɔtetee Asomafo No\nYESU SAN KƆKYINKYINII GALILEA YƐƐ ASƐNKA ADWUMA\nƆMAA ASOMAFO NO KƆYƐƐ ASƐNKA ADWUMA NO\nNá Yesu ayɛ asɛnka adwuma no denneennen bɛyɛ mfe mmienu. Afei na ɔbɛdwodwo ne ho anaa? Dabi, na mmom ɔkɔkyinkyinii Galilea “nkuro ne nkuraa nyinaa mu, kyerɛkyerɛɛ wɔ wɔn hyia adan mu kaa ahennie no ho asɛmpa, na ɔsaa nyarewa ne ahoɔmmerɛ ahodoɔ nyinaa bi.” (Mateo 9:35) Sɛnea adwuma no kɔe no ma ɔhui sɛ ɛsɛ sɛ ɔtrɛw asɛnka adwuma no mu. Nanso na ɔbɛyɛ no sɛn?\nBere a Yesu tutuu akwan no, ɔhuu sɛ nnipa pii hia honhom mu ayaresa ne awerɛkyekye. Ná wɔte sɛ nguan a wɔnni ahwɛfo a wɔapirapira wɔn agya wɔn agu hɔ. Wɔn asɛm yɛɛ no mmɔbɔ, enti ɔka kyerɛɛ n’asuafo no sɛ: “Aane, otwa adwuma no sõ, nanso adwumayɛfoɔ no sua. Enti monsrɛ otwa adwuma Wura no ma ɔmma adwumayɛfoɔ mmra ne twa no mu.”—Mateo 9:37, 38.\nNá Yesu nim nea ɛbɛboa. Enti ɔfrɛɛ asomafo 12 no kyekyɛɛ wɔn mu mmienu mmienu. Ɔnyaa akuw nsia na ɔmaa wɔn akwankyerɛ sɛ: “Mommmane mmfa amanaman no kwan so, na monnhyɛn Samaria kuro biara mu; Israel fie nnwan a wɔayera no mmom nkyɛn na monkɔ daa. Sɛ mokɔ a, monka sɛ, ‘Ɔsoro ahennie no abɛn.’”—Mateo 10:5-7.\nYesu rekyerɛ n’asuafo mpaebɔ no, ɔkaa Ahenni bi ho asɛm; saa Ahenni no na ɔsomaa asomafo no sɛ wɔnkɔka ho asɛm. Nea enti ɔkaa sɛ wɔnka sɛ ‘ɔsoro ahennie no abɛn’ ne sɛ, na Yesu Kristo wɔ wɔn nkyɛn, na ɔno nso ne Onyankopɔn Hene a wayi no. Nanso na ɛbɛyɛ dɛn na nkurɔfo ahu sɛ asuafo no na wɔatu wɔn sɛ wɔnka Ahenni no ho asɛm? Yesu maa wɔn tumi a wɔde bɛsa yareɛ na wɔanyane awufo mpo. Ná wɔbɛyɛ wei nyinaa a wɔnnye obiara kaprɛ. Ɛnde na asomafo no bɛyɛ dɛn anya wɔn ano aduane ne nea wɔde bɛtwitwa wɔn ho?\nYesu ka kyerɛɛ n’asuafo no sɛ, asɛnka adwuma a wɔrekɔyɛ no, mma wɔmmfa nneɛma bi te sɛ sika anaa dwetɛ nhyɛ wɔn abɔsoɔ mu nkɔ. Akwantu bɔtɔ mpo, na wɔnhia bi. Afei atade anaa mpaboa nso, nea na ɛhyɛ wɔn nko ara na na wɔbɛhia. Adɛn ntia? Yesu ka kyerɛɛ wɔn sɛ: “Odwumayɛni aduane fata no.” (Mateo 10:10) Nnipa a asomafo no bɛka asɛm no akyerɛ wɔn no, sɛ wɔn ani gye asɛm no ho a, wɔbɛma wɔn nneɛma kakra a wɔbɛhia no. Enti Yesu kaa sɛ: “Baabiara a mobɛhyɛn fie bi mu no, montena hɔ nkɔsi sɛ mobɛfiri hɔ.”—Marko 6:10.\nAfei nso, Yesu kyerɛɛ asomafo no kwan a wɔbɛfa so aka Ahenni no ho asɛm akyerɛ nkurɔfo. Ɔkaa sɛ: “Sɛ morehyɛn fie bi mu a monkyea fie no mufoɔ; sɛ fie no fata a, momma asomdwoeɛ a mopɛ sɛ ɛnya no mmra so; nanso sɛ ɛmfata a, momma mo asomdwoeɛ nsan mmra mo so. Baabiara a obi annye mo anaasɛ wantie mo asɛm no, sɛ morefiri saa fie anaa kuro no mu akɔ a, momporoporo mo nan ase mfuturo.”—Mateo 10:12-14.\nNá ɛbɛtumi aba sɛ kuro anaa akuraa bi mufo nyinaa rentie asɛm no. Dɛn na na ɛbɛba saa nkuro no so? Yesu kyerɛɛ mu sɛ atemmu na ɛbɛba wɔn so. Ɔkaa sɛ: “Atemmu Da no ɛbɛyɛ mmerɛ ama Sodom ne Gomora asase asene saa kuro no.”—Mateo 10:15.\nBere bɛn na Yesu san kɔyɛɛ asɛnka adwuma wɔ Galilea? Dɛn na Yesu huu sɛ ɛhɔfo hia?\nBere a Yesu rema asomafo 12 no akɔka asɛm no, ɔkyekyɛɛ wɔn mu sɛn? Akwankyerɛ bɛn na ɔde maa wɔn?\nDɛn na ɛmaa Yesu kaa sɛ ‘ɔsoro ahennie no abɛn’?\nTI 48 Ɔyɛɛ Anwonwade Wɔ Nasaret Nanso Wɔpoo No\nText Baabi a wubetumi atwe nneɛma akenkan Yesu Ne Ɛkwan no, Nokorɛ no ne Nkwa


Anidaso Bɛn na Ɛwɔ Hɔ Ma Me Nananom a Wɔawuwu? Wobenya Owusɔre Anaa?\nASƐM A ƐDA SO Sigaret Redi Nnipa Awu\nASƐM A ƐDA SO Sigaret—Onyankopɔn Bu no Sɛn?\nNkwa Paanoo No—Woaka Ahwɛ?\nAnidaso Bɛn na Ɛwɔ Hɔ Ma Me Nananom a Wɔawuwu?\nTetefo Baasa a Wɔpɛɛ Nokware Akyi Kwan—Ekosii Sɛn?\nKENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Maltese Maya Moore Ndebele Nepali Norwegian Nyaneka Nzema Ossetian Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tshiluba Tsonga Tswana Turkish Twi Ukrainian Umbundu Uzbek Venda Vietnamese Xhosa Yoruba Zande Zulu\nƆwɛn-Aban | June 2014\nBERE bi, Korea atesɛm krataa bi de asɛm bi too gua a obiara ani bɔ so pɛ, na atwe no. Asɛm a na ɛda so ne sɛ: “‘Shim Cheong Yɛ Onipa Pa’—Yesu Ho Asɛm a Wante Nti Ɔkɔɔ Ɔbonsam Gya mu Anaa?”—The Chosun Ilbo.\nNea enti a obiara adwene kɔɔ saa asɛm no so ne sɛ, Shim Cheong yɛ Koreafo anansesɛm mu nipa a ɔde ne ho bɔɔ afɔre boaa ne papa nifuraefo. Nkurɔfo abɔ saa ababaa no din pa mfe pii. Ɛnnɛ ne nnɛ yi nyinaa, wokɔ Korea a, wobu Shim Cheong sɛ obi a ɔsom ne papa yiye.\nNnipa bebree tee nka sɛ, sɛ obi ka sɛ onipa pa a ɔte saa ammɔ asu ammɛyɛ Kristoni nti ɔbɛkɔ Ɔbonsam gya mu a, ɛnde na entwa yiye. Ebinom mpo de, na wɔmpɛ saa asɛm no atie koraa, efisɛ wɔkyerɛ sɛ Shim Cheong wui koraa ansa na Kristosom redu n’akuraase.\nAtesɛm krataa no kaa ɔsɔfo bi asɛm. Wobisaa no sɛ wɔn a wɔansua Yesu ho ade na wowuwui no, wɔbɛkɔ Ɔbonsam gya mu anaa. Obuae sɛ: “Yennim. Yesusuw sɛ Onyankopɔn no ara nim ɔkwan a ɔde [saa nnipa no] bɛfa so.”\nEHIA MA NKWAGYE\nThe New Catholic Encyclopedia ka sɛ: “Asubɔ hia ansa na obi anya nkwa. Kristo ankasa kaa sɛ, sɛ wɔamfa nsu ne Honhom Kronkron anwo obi a, ɔrentumi nkɔ Onyankopɔn Ahenni mu (Yoh 3:5).” Eyi nti, ebinom gye di sɛ wɔn a wɔammɔ asu ansa na wɔrewuwu no, wɔbɛkɔ Ɔbonsam gya mu anaa wobenya asotwe foforo.\nNanso nnipa pii nhu ntease biara a ɛwɔ saa asɛm no mu. Nnipa mpempem pii ansua Bible da na wowui. Enti ɛyɛ ne kwan so sɛ wɔyɛ wɔn ayayade daa? Dɛn na Bible ka wɔ ho?\nANIDASO A ƐWƆ BIBLE MU\nSɛ yɛhwɛ Bible mu a, yehu adwene a Onyankopɔn wɔ wɔ nnipa a wɔante ne ho asɛm da na wowui no ho. Asomafo Nnwuma 17:30 ma yɛn awerɛhyem sɛ: “Onyankopɔn buu n’ani guu mmere a na wonnim hwee no so.” Ɛnde wɔn a wɔannya hokwan ansua Onyankopɔn ho ade no, dɛn na Bible ka fa wɔn ho?\nYesu hyɛɛ bɔ sɛ: “Wobɛka me ho wɔ Paradise.” Dɛn na na ɔrepɛ akyerɛ?\nYebehu mmuae no wɔ Yesu asɛm bi a ɔkae mu. Ɔkaa saa asɛm no kyerɛɛ ɔdebɔneyɛfo bi a na ɔsɛn ne nkyɛn. Ɔbarima no ka kyerɛɛ Yesu sɛ: “Sɛ woba w’ahenni mu a, kae me.” Dɛn na Yesu nso ka kyerɛɛ no? Ɔkaa sɛ: “Nokwarem mise wo nnɛ sɛ, wobɛka me ho wɔ Paradise.”—Luka 23:39-43.\nNá Yesu rehyɛ ɔbarima no bɔ sɛ ɔbɛkɔ soro anaa? Dabi. Sɛ obi betumi akɔ ɔsoro Ahenni mu a, gye sɛ wɔde nsu ne honhom ‘wo no bio,’ nanso ɔbarima no de, na wɔnyɛɛ no saa. (Yohane 3:3-6) Nea na Yesu repɛ akyerɛ ne sɛ, ɔdebɔneyɛfo no benyan aba Paradise. Bible nhoma a edi kan no ka asase so Paradise a na wɔfrɛ no Eden turo no ho asɛm. Esiane sɛ na ɔbarima no yɛ Yudani nti, na ɛrenyɛ no ade foforo. (Genesis 2:8) Enti asɛm a Yesu ka kyerɛɛ ɔdebɔneyɛfo no, na ɔde rema no awerɛhyem sɛ Paradise no ba asase so bio a, obenyan no ma wabɛtena mu bi.\nNokwasɛm ne sɛ, Bible hyɛ bɔ sɛ bere bi bɛba a “wɔn a wɔteɛ ne wɔn a wɔnteɛ bɛsɔre afi awufo mu.” (Asomafo Nnwuma 24:15) Nnipa binom wɔ hɔ a, wɔantumi anyɛ Onyankopɔn apɛde efisɛ wɔante ne ho asɛm da. Saa nnipa yi na Bible ka wɔn ho asɛm sɛ “wɔn a wɔnteɛ” no. Ɔbarima a ɔnteɛ a Yesu hyɛɛ no bɔ no, Yesu benyan no aka nnipa foforo a wɔn nso ante Onyankopɔn ho asɛm ansa na wɔrewuwu no ho. Ebetumi aba sɛ nnipa mpempem pii a wɔte saa na Yesu benyan wɔn. Afei, bere a wɔte asase so Paradise mu no, wɔbɛkyerɛkyerɛ wɔn nea Onyankopɔn pɛ, na wodi ne mmara so a, ɛbɛkyerɛ sɛ wɔdɔ no.\nBERE A WƆANYAN WƆN A WƆNTEƐ NO\nSɛ wonyan wɔn a wɔnteɛ no a, nea wɔayɛ atwam na wobegyina so abu wɔn atɛn anaa? Dabi. Romafo 6:7 ka sɛ: “Nea wawu no, wɔabu no bem afi ne bɔne ho.” Bere a wɔn a wɔnteɛ no wui no, wotuaa wɔn bɔne ho ka. Enti ɛnyɛ bɔne a Onyankopɔn apɛde a wonnim nti wɔyɛe no na wobegyina so abu wɔn atɛn. Mmom, wɔn atemmu begyina nea wɔbɛyɛ wɔ wɔn wusɔre akyi. Sɛ wonyan wɔn a, mfaso bɛn na wobenya?\nSɛ wɔn a wɔnteɛ no san ba a, wobenya hokwan asua Onyankopɔn mmara. Wobebuebue sɛnkyerɛnne kwan so nhoma mmobɔwee bi mu de saa mmara no ato gua. Wobebu wɔn atɛn “sɛnea wɔn nnwuma te.” Ɛno kyerɛ sɛ, atemmu a wobenya no begyina Onyankopɔn mmara a wɔde bɛyɛ adwuma anaa wɔmfa nyɛ adwuma so. (Adiyisɛm 20:12, 13) Eyi bɛyɛ bere a edi kan koraa a wɔn a wɔnteɛ no mu pii benya hokwan de asua Onyankopɔn apɛde na wɔayɛ. Ɛno bɛma wɔanya daa nkwa wɔ asase so.\nSaa Bible nkyerɛkyerɛ yi ama nnipa pii a biribi nti na wonnye Onyankopɔn nni bio no asan anya ne mu gyidi. Saa na ɛyɛɛ Yeong Sug. Wɔtetee no ma ɔbɛyɛɛ Katolekni mapa. Ná n’abusuafo binom yɛ asɔfo. Na ɔpɛ sɛ ɔyɛ Roman sista, enti ɔkɔɔ asɔfodi sukuu. Akyiri yi, nneɛma a ohui wɔ hɔ nti, ogyaee. Nea ɛsɛee asɛm no koraa ne sɛ na onnye Ɔbonsam gya nkyerɛkyerɛ no ntom, efisɛ na ogye di sɛ obi a ɔwɔ atɛntrenee ne ɔdɔ ntumi nyɛ nnipa ayayade wɔ ogya mu.\nEmu hɔ ara na Yehowa Dansefo bi kyerɛɛ Yeong Sug asɛm bi a ɛwɔ Bible mu. Asɛm no kenkan sɛ: “Ateasefo nim sɛ wobewuwu; awufo de, wonnim biribiara, na wonni akatua biara bio.” (Ɔsɛnkafo 9:5) Ɔdansefo no boaa no ma ohuu sɛ ne nananom a wɔawuwu no, ɛnyɛ sɛ wɔrehu amane wɔ Ɔbonsam gya mu, na mmom wɔadeda wɔ owu mu retwɛn owusɔre.\nYeong Sug hui sɛ nnipa pii nhuu nokware a ɛwɔ Bible mu no, enti ɔde Yesu asɛm a ɛwɔ Mateo 24:14 no yɛɛ n’ahiasɛm. Ɛhɔ ka sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” Anidaso a ɛyɛ anigye a Bible ama wabenya no, ɛnnɛ ɔno nso ka saa asɛmpa no kyerɛ afoforo.\n“ONYANKOPƆN NHWƐ NNIPA ANIM”\nBible ka kyerɛ yɛn sɛ: “Onyankopɔn nhwɛ nnipa anim, na mmom ɔman biara mu no, onipa a osuro no na ɔyɛ adetrenee no, ogye no tom.” (Asomafo Nnwuma 10:34, 35) Onyankopɔn dɔ “trenee ne atɛntrenee,” enti ɔrebu atɛn a, ɔrenyɛ nyiyim anaa animhwɛ da.—Dwom 33:5.\nJune 2014 | Onyankopɔn Bu Sigaretnom Sɛn?\nƆWƐN-ABAN June 2014 | Onyankopɔn Bu Sigaretnom Sɛn?


Asomafo 26 NA-TWI - Paulo yi ne ho ano - Ɔhene Agripa ka - Bible Gateway\nAsomafo 25Asomafo 27\nAsomafo 26 Nkwa Asem (NA-TWI)\n26 Ɔhene Agripa ka kyerɛɛ Paulo se, “Afei mema wo ho kwan sɛ wuyi wo ho ano.” Paulo maa ne nsa so kasae se, 2 “Ɔhene Agripa! Ɛyɛ me anigye sɛ ɛnnɛ manya mu kwan gyina w’anim ha reyi me ho ano wɔ asɛm a Yudafo aka atia me no ho. 3 Nea ɛma meka saa ne sɛ, wunim Yudafo mmara ne wɔn amanne nyinaa pefee. Enti mesrɛ wo, tɔ wo bo ase tie me.


Yesu Frɛɛ Towgyeni Mateo, | Yesu Asetena\nYESU FRƐƐ TOWGYENI MATEO\nKRISTO NE NNEBƆNEYƐFO BƆE NA WATUMI ABOA WƆN\nBere a Yesu saa obubuafo no yareɛ no, ɔtenaa Kapernaum wɔ Galilea Po no ho kakra. Ɛhɔ nso, nnipakuw san baa ne nkyɛn ma ɔkyerɛkyerɛɛ wɔn. Da koro bi, Yesu nam ara na ɔhuu Mateo a wɔsan frɛɛ no Lewi sɛ ɔte towgyebea. Yesu de hokwan kɛse bi dom Mateo. Ɔka kyerɛɛ no sɛ: “Bɛdi m’akyi.”—Mateo 9:9.\nNá Mateo tebea no akɔyɛ sɛ Petro, Andrea, Yakobo ne Yohane. Ansa na Yesu refrɛ wɔn no, na wɔn nyinaa ate ne nka dada. Mateo nso, Yesu frɛɛ no ara na ɔsɔre dii n’akyi. Mateo kaa nea ɛsii no ho asɛm wɔ n’Asɛmpa no mu sɛ: “Ɛhɔ ara na ɔsɔre dii n’akyi,” kyerɛ sɛ, ɔno Mateo sɔre dii Yesu akyi. (Mateo 9:9) Enti towgyeni Mateo gyaa n’adwuma no hɔ kɔdii Yesu akyi.\nYesu frɛɛ Mateo no, gyama ɛho anigye nko ara nti, akyiri yi ɔtoo pon kɛse wɔ ne fie. Yɛnim sɛ Mateo too nsa frɛɛ Yesu ne n’asuafo no. Hwannom nso na ɔfrɛɛ wɔn kɔɔ apontow no ase? Ɔfrɛfrɛɛ ne nnamfonom a na ɔne wɔn gyegye tow no bi. Nneɛma a na wɔgye ho tow no bi ne po so ahyɛn a ɛba ɔman no mu, adwadifoɔ a wɔde wɔn nneɛma fa akwantempɔn so, ne nneɛma a nkurɔfo kra bɛtɔn. Ná wɔgyegye tow no ma Roma mpanimfoɔ, na na Yudafo no kyi Roma mpanimfoɔ no kɔkɔkɔkɔ. Sɛn na na Yudafo no bu towgyefo no? Ná wɔmfa wɔn nyɛ hwee, efisɛ na wɔbɔ nkurɔfo apoo gye tow no boro nea ɛsɛ sɛ wɔgye. Towgyefo da nkyɛn a, wɔn a wɔkɔɔ apontow no bi ne nnipa a obiara bu wɔn sɛ wɔyɛ ‘nnebɔneyɛfoɔ.’—Luka 7:37-39.\nNá Farisifo bi wɔ apontow no ase, na esiane sɛ wɔbuu wɔn ho atreneefo nti, bere a wɔhuu sɛ Yesu ne nnipa a wɔte saa rebɔ wɔ hɔ no, wɔbisaa n’asuafo no sɛ: “Adɛn nti na mo kyerɛkyerɛfoɔ no ne togyefoɔ ne nnebɔneyɛfoɔ didie?” (Mateo 9:11) Yesu tee, na ɔyii wɔn ano sɛ: “Nnipa a wɔwɔ ahoɔden no nhia ɔyaresafoɔ, na mmom wɔn a wɔyareɛ na wɔhia. Afei monkɔ na monkɔsua deɛ yei kyerɛ, ‘Mepɛ mmɔborɔhunu, na ɛnyɛ afɔrebɔ.’ Na mammɛfrɛ ateneneefoɔ na mmom nnebɔneyɛfoɔ.” (Mateo 9:12, 13; Hosea 6:6) Farisifo no frɛɛ Yesu “kyerɛkyerɛfoɔ,” nanso na ɛmfiri wɔn komam. Sɛ wɔyɛɛ wɔn adwene yie a, anka wɔbɛtumi asua biribi pa bi afiri ne hɔ.\nƐbɛyɛ sɛ nea enti a Mateo too nsa frɛɛ towgyefo ne nnebɔneyɛfo baa ne fie ne sɛ, na ɔpɛ sɛ wɔtie Yesu nkyerɛkyerɛ na wɔanya honhom mu ayaresa, efisɛ saafo a ‘wɔdii Yesu akyi’ no, “na wɔdɔɔso.” (Marko 2:15) Ná Yesu pɛ sɛ ɔboa wɔn ma wɔne Onyankopɔn ntam yɛ papa. Yesu ammu wɔn animtiaa sɛnea Farisifo nyaatwomfo no yɛe no. Wɔn asɛm yɛɛ Yesu mmɔbɔ. Ɔhuu sɛ ɔbɛtumi aboa obiara a ɔne Onyankopɔn ntam nyɛ papa ama wanya honhom mu ayaresa.\nTowgyefo ne nnebɔneyɛfo a Yesu huu wɔn mmɔbɔ no, ɛnyɛ sɛ na ɔresosɔ wɔn bɔne so. Mmom no, ɔhuu wɔn mmɔbɔ de kyerɛɛ sɛ ɔdwene nnipa ho; akɔyɛ sɛ bere a ɔsaa ayarefo yareɛ no. Bere bi sei, ɔde ne nsa kaa kwatani bi na ɔkaa sɛ: “Mepɛ. Wo ho mfi.” (Mateo 8:3) Sɛ yɛhu nnipa a wɔn asɛm yɛ mmɔbɔ a, ɛnyɛ saa ara na ɛsɛ sɛ yɛte nka ma wɔn? Ɛnsɛ sɛ yɛn nso yɛboa nkurɔfo ma wɔne Onyankopɔn ntam yɛ papa anaa?\nYesu huu Mateo no, adwuma bɛn na na Mateo reyɛ?\nAdɛn nti na na Yudafo no mfa towgyefo nyɛ hwee?\nDɛn na ɛmaa Yesu ne nnebɔneyɛfo bɔe?


Забур 135 CARS - Nnwom 135 AKCB\n6распростёр над водами землю,\n8солнце, чтобы управлять днём,\n9луну и звёзды, чтобы управлять ночью,\n10Того, Кто поразил первенцев Египта,\n11вывел из его среды Исраил,\n12могучей и простёртой рукой,\n13Того, Кто разделил Тростниковое море135:13 См. сноску на 105:7. Также в ст. 15.,\n14и провёл сквозь него Исраил,\n15но поверг в Тростниковое море фараона и войско его,\n16Того, Кто провёл Свой народ через пустыню,\n17поразил великих царей,\n20и Ога, царя Башана,\n21и отдал их землю в наследие,\n22в наследие Исраилу, рабу Своему,\n25даёт пищу всему живому,\nMonkamfo Awurade din;\nmonkamfo no, mo Awurade asomfo,\n2mo a mosom wɔ Awurade fi,\nwɔ adiwo a ɛwɔ yɛn Nyankopɔn fi.\n3Monkamfo Awurade efisɛ oye;\nmonto ayeyi nnwom mma ne din, na ɛno na ɛyɛ anisɔ.\n4Awurade ayi Yakob sɛ ɔnyɛ ne de,\nwayi Israel sɛ nʼade a ɛsom bo.\n5Minim sɛ Awurade so;\nƆso sen anyame nyinaa.\n6Awurade yɛ nea ɔpɛ biara\nwɔ ɔsoro ne asase so,\npo ne mu bun nyinaa.\n7Ɔma omununkum ma ne ho so fi asase ano ba;\nɔsoma anyinam ka osu ho\nna ɔma ahum tu fi ne koradan mu.\n8Okum Misraim mmakan,\nnnipa ne mmoa mmakan.\n9Ɔsomaa ne nsɛnkyerɛnne ne nʼanwonwade baa mo mfimfini, Misraim,\nde tiaa Farao ne nʼasomfo nyinaa.\n10Ɔsɛee amanaman pii,\nna okunkum ahemfo akɛse,\n11Amorifo hene, Sihon\nBasan hene, Og\nne Kanaan ahemfo nyinaa,\n12na ɔde wɔn nsase maa sɛ agyapade\nɔde maa ne nkurɔfo Israelfo.\n13Awurade, wo din wɔ hɔ daa.\nAwurade wo din ahyeta awo ntoatoaso nyinaa mu.\n14Awurade bedi ama ne nkurɔfo\nna obehu nʼasomfo mmɔbɔ.\n15Amanaman no ahoni yɛ dwetɛ ne sikakɔkɔɔ\na wɔde onipa nsa na ayɛ.\n16Wɔwɔ ano, nanso wontumi nkasa,\nwɔwɔ ani, nanso wonhu ade;\n17wɔwɔ aso, nanso wɔnte asɛm,\nna ɔhome nso nni wɔn anom.\n18Wɔn a wɔyɛɛ ahoni no bɛyɛ sɛ wɔn ara,\nsaa ara na wɔn a wɔde wɔn ho to wɔn so no bɛyɛ.\n19Monkamfo Awurade, mo Israelfo nyinaa;\nmonkamfo Awurade, Aaron fi;\n20monkamfo Awurade, Lewi fi;\nmonkamfo Awurade, mo a musuro no.\n21Mumfi Sion nkamfo Awurade,\nmonkamfo nea ɔte Yerusalem no.\nAKCB : Nnwom 135


Hyɛ Yehowa Din Kɛse no Anuonyam | Adesua\nKENKAN WƆ Afrikaans Albanian Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Russian Sign Language Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mɛhyɛ wo din anuonyam akosi daa.”—DW. 86:12.\nSɛ yɛka sɛ obi nim Onyankopɔn din a, ɛkyerɛ dɛn?\nƆkwan bɛn na Yehowa afa so ada ne din adi nkakrankakra?\nDɛn na ɛkyerɛ sɛ obi renantew Yehowa din mu?\n1, 2. Nsonsonoe bɛn na ɛda sɛnea Kristoman asɔre ahorow bu Onyankopɔn din ne sɛnea Yehowa Adansefo bu no?\nKRISTOMAN asɔre ahorow mfa Onyankopɔn din nyɛ hwee. Ɛho nhwɛso ni: Revised Standard Version Bible no nnianim asɛm ka sɛ “ɛnyɛ papa koraa” sɛ asɔre no de Onyankopɔn din ankasa bɛfrɛ no.\n2 Nanso Yehowa Adansefo de, ɛyɛ yɛn dɛ sɛ Onyankopɔn din da yɛn so na yɛanya hokwan rehyɛ edin no anuonyam. (Monkenkan Dwom 86:12; Yesaia 43:10.) Bio nso ɛyɛ akwannya kɛse sɛ yenim nea edin no kyerɛ ne nea enti a ehia sɛ yɛma din no ho tew. (Mat. 6:9) Ɛnsɛ sɛ yebu saa hokwan yi adewa. Ɛnde, momma yensusuw nsɛmmisa abiɛsa yi ho: Dɛn na yɛbɛyɛ de akyerɛ sɛ yenim Onyankopɔn din? Dɛn na Yehowa ayɛ a ɛkyerɛ sɛ ne din kɛse no fata no? Yɛbɛyɛ dɛn anantew Yehowa din mu?\nNEA ƐKYERƐ SƐ YENIM ONYANKOPƆN DIN\n3. Dɛn na ɛkyerɛ sɛ obi nim Onyankopɔn din?\n3 Sɛ obi hu edin “Yehowa” no a, ɛno nkutoo nkyerɛ sɛ onim Onyankopɔn din. Ɛkɔ akyiri sen saa koraa. Sɛ yɛka sɛ obi nim Onyankopɔn din a, ɛkyerɛ sɛ onim ne su ne ne ban, n’atirimpɔw, ne ne nnwuma ahorow a Bible da no adi, ne sɛnea ɔne ne nkurɔfo di. Bere a Yehowa atirimpɔw rebam nyinaa, na yɛrehu no nkakrankakra. (Mmeb. 4:18) Yehowa maa Adam ne Hawa huu ne din, enti bere a Hawa woo Kain no, ɔbɔɔ din no. (Gen. 4:1) Ná Yehowa asomfo anokwafo te sɛ Noa, Abraham, Isak, ne Yakob nim Onyankopɔn din. Bere a Yehowa hyiraa wɔn, ɔhwɛɛ wɔn, na ɔma wohuu n’atirimpɔw no, wobehuu no yiye. Akyiri yi Onyankopɔn maa Mose nso huu nea ne din no kyerɛ ankasa.\nMose huu nea Onyankopɔn din kyerɛ, na ɛhyɛɛ ne gyidi den\n4. Dɛn nti na Mose bisaa Onyankopɔn sɛ ɔnkyerɛ no ne din? Dɛn nti na ntease wom sɛ Mose bisaa saa?\n4 Monkenkan Exodus 3:10-15. Bere a Mose dii mfe 80 no, Onyankopɔn maa no adwuma kɛse bi. Ɔka kyerɛɛ no sɛ: “Koyi me man Israelfo no fi Egypt.” Mose de nidi bisaa Onyankopɔn asɛm bi a ɛho hia paa. Nea na ɔrebisa no ara ne sɛ: ‘Wo din de dɛn?’ Ná Onyankopɔn nkurɔfo nim ne din dedaadaw, enti dɛn nti na Mose bisaa saa asɛm no? Yebetumi aka sɛ na ɔpɛ sɛ ohu onii a okura saa din no ho nsɛm pii. Na ɔpɛ sɛ Israelfo no nya ahotoso sɛ Onyankopɔn begye wɔn ampa. Ntease wom sɛ Mose bisaa saa efisɛ na Israel man no kɔɔ nkoasom mu akyɛ. Enti ebia wɔn adwenem bɛyɛ wɔn naa abisa sɛ, ‘Enti Onyankopɔn betumi agye yɛn ni?’ Asɛm no ne sɛ, saa bere no na Israelfo bi mpo afi ase resom Egyptfo anyame.—Hes. 20:7, 8.\n5. Dɛn na Yehowa maa Mose hu faa ne din ho?\n5 Mmuae bɛn na Yehowa de maa Mose? Ɔkae sɛ: “Ka kyerɛ Israelfo no sɛ, ‘MƐYƐ na asoma me mo nkyɛn.’” * Ɔtoaa so sɛ: “Yehowa, mo agyanom Nyankopɔn . . . na asoma me mo nkyɛn.” Bere a Onyankopɔn kaa saa no, ɔmaa Mose huu biribi titiriw faa ne ho. Nea na Yehowa rekyerɛ ne sɛ biribiara a ɔpɛ sɛ ɔyɛ ma n’atirimpɔw ba mu no, ɔbɛyɛ. N’asɛm biara bɛbam. Enti Yehowa kae wɔ Exodus 3:15 sɛ: “Eyi ne me din de kosi daa, na eyi na wɔmfa nkae me awo ntoatoaso nyinaa mu.” Yebetumi aka sɛ saa asɛm yi kaa Mose koma paa na ɛhyɛɛ ne gyidi den!\nYEHOWA KYERƐE SƐ NE DIN FATA NO\n6, 7. Dɛn na Yehowa yɛ de kyerɛe sɛ ne din kɛse no fata no?\n6 Bere a Yehowa de asɛm no too Mose anim no, ankyɛ na ɔdaa no adi sɛ ne din fata no. Yehowa kyerɛe sɛ ɔno ne Israel Gyefo. Ɔde ɔhaw du baa Egyptfo so, na ɔmaa wohui sɛ Farao ne Egypt anyame no ntwa tau. (Ex. 12:12) Afei Yehowa maa Po Kɔkɔɔ no mu pae maa Israelfo faa mu, na ɔmaa Farao ne n’asraafo memee. (Dw. 136:13-15) Bere a Israelfo nam “sare kɛse a ɛso yɛ hu” no so no, Yehowa hwɛɛ ne nkurɔfo mpempem bebree no so, na ɔmaa wɔn aduan ne nsu. Nokwasɛm ne sɛ wɔn ntade antetew na wɔn mpaboa anhi. (Deut. 1:19; 29:5) Eyi nyinaa kyerɛ sɛ biribiara a ɛsɛ sɛ Yehowa yɛ de kyerɛ sɛ ne din kɛse no fata no no, ɔbɛyɛ; biribiara rentumi nsiw ne kwan. Mfe bi akyi no, ɔka kyerɛɛ Yesaia sɛ: “Me ara mene Yehowa, na m’akyi no, ogyefo biara nni hɔ.”—Yes. 43:11.\n7 Yosua a obesii Mose ananmu no nso huu anwonwade a Yehowa yɛe wɔ Egypt ne sare no so. Enti aka kakra ma Yosua awu no, ɔde ahotoso ka kyerɛɛ ne mfɛfo Israelfo sɛ: “Munim mo koma nyinaa mu ne mo kra nyinaa mu sɛ nsɛmpa a Yehowa mo Nyankopɔn aka akyerɛ mo no mu asɛm biako mpo ntɔɔ fam. Ne nyinaa aba mu; biako mpo ntɔɔ fam.” (Yos. 23:14) Yehowa yɛɛ nea ɔkae nyinaa pɛpɛɛpɛ.\n8. Dɛn na Yehowa reyɛ nnɛ a ɛkyerɛ sɛ ne din fata no?\n8 Ɛnnɛ nso, Yehowa ‘reyɛ’ nea wahyɛ bɔ sɛ ɔbɛyɛ no. Ɔnam ne Ba no so kae sɛ nna a edi akyiri mu no, wɔbɛka Ahenni no ho asɛm “wɔ asase so nyinaa.” (Mat. 24:14) Sɛ ɛnyɛ ade nyinaa so Tumfoɔ Nyankopɔn a, hena bio na obetumi ahyɛ nkɔm a ɛte saa na wahwɛ ma adwuma no akɔ so? Hena bio na obetumi de “nnipa a wonsuaa nhoma na wɔyɛ mpapahwekwa” ayɛ adwuma kɛse saa? (Aso. 4:13) Enti sɛ yɛka asɛmpa no a, na yɛreboa ma Bible nkɔmhyɛ abam. Afei nso ɛhyɛ yɛn soro Agya no anuonyam na yɛda no adi sɛ yefi yɛn koma nyinaa mu na yɛbɔ saa mpae yi: “Yɛn Agya a wowɔ soro, wo din ho ntew. W’ahenni mmra. W’apɛde nyɛ hɔ wɔ asase so te sɛ ɔsoro.”—Mat. 6:9, 10.\nNE DIN SÕ\nFarao annye antom sɛ Yehowa ne nokware Nyankopɔn no\n9, 10. Sɛ yɛhwɛ sɛnea Yehowa ne Israelfo no dii a, dɛn bio na yesua fa ne ho?\n9 Bere a Israelfo fii Egypt no, ankyɛ na Yehowa ma wohuu ne ho biribi foforo. Yehowa ne wɔn yɛɛ Mmara apam na ɔhyɛɛ wɔn bɔ sɛ ɔbɛyɛ wɔn “kunu” na wahwɛ wɔn. (Yer. 3:14) Ɔkwan bi so no, Israelfo no nso bɛyɛɛ ne yere na ɔde ne din too wɔn so. (Yes. 54:5, 6) Sɛ wotie n’ahyɛde a, ɔno nso bɛyɛ n’asɛde sɛ ‘okunu’: Obehyira wɔn, ahwɛ wɔn na wama wɔn asomdwoe. (Num. 6:22-27) Eyi bɛma aman nyinaa ahyɛ Yehowa din kɛse no anuonyam. (Monkenkan Deuteronomium 4:5-8; Dwom 86:7-10.) Nokwasɛm ni, sɛ yɛhwɛ Israelfo abakɔsɛm a, yehu sɛ ahɔho pii bɛsom Yehowa. Ɔkwan bi so no, wɔkaa asɛm a Moabni bea Rut ka kyerɛɛ Naomi yi bi: “Wo man bɛyɛ me man, na wo Nyankopɔn ayɛ me Nyankopɔn.”—Rut 1:16.\n10 Bɛyɛ mfe 1,500 a Israel ne Yehowa nantewee no, ɔma wohuu nneɛma foforo pii faa ne ho. Israelfo asoɔden nyinaa akyi no, Yehowa nyaa wɔn ho abotare na ɔdaa no adi sɛ ɔyɛ “Onyankopɔn mmɔborɔhunufo” a “ne bo kyɛ fuw.” Ná n’abotare ne n’abodwokyɛre so bi nni. (Ex. 34:5-7) Nanso n’abotare no nkyerɛ sɛ ɔma biribiara hokwan. Bere a Yudaman poo ne Ba no na wokum no no, abotare a Yehowa wɔ wɔ wɔn ho no sae. (Mat. 23:37, 38) Ɛbaa saa no, Onyankopɔn yii ne din fii honam fam Israel so. Nkakrankakra wɔbɛyɛe sɛ dua a awu. (Luka 23:31) Dɛn na afei Israelfo no yɛe wɔ Onyankopɔn din ho?\n11. Ɛyɛɛ dɛn na Yudafo no gyaee Onyankopɔn din no bɔ koraa?\n11 Abakɔsɛm ma yehu sɛ eduu baabi no, Yudafo fii ase de gyidihunu bataa Onyankopɔn din ho. Wɔkae mpo sɛ edin no yɛ kronkron enti ɛnsɛ sɛ obiara bɔ. (Ex. 20:7) Afei nkakrankakra Onyankopɔn din yera fii wɔn kasa mu. Akyinnye biara nni ho sɛ ɛyɛɛ Yehowa yaw sɛ wɔretoto ne din no agyaagyaamu saa. (Dw. 78:40, 41) Bere a Yuda man no poo Onyankopɔn no, ɔno nso poo wɔn na oyii ne din fii wɔn so. Bible ka mpo sɛ Onyankopɔn “din de Ninkufo.” (Ex 34:14, ase hɔ asɛm) Eyi ma yehu sɛ ehia paa sɛ yenya obu kɛse ma Ɔbɔadeɛ no din.\nƆMAN FOFORO A ONYANKOPƆN DIN DA WƆN SO\n12. Ɛyɛɛ dɛn na Yehowa nyaa ɔman a ne din da wɔn so?\n12 Yehowa maa Yeremia huu nea enti a ɔne ɔman foforo bi bɛyɛ “apam foforo.” Saa ɔman no ne honhom fam Israel. Ɔman mũ no nyinaa ‘behu Yehowa,’ “efi akumaa so kosi ɔkɛse so.” (Yer. 31:31, 33, 34) Saa nkɔmhyɛ yi fii ase nyaa mmamu wɔ Pentekoste afe 33 Y.B. mu. Saa bere no na Onyankopɔn de apam foforo no sii hɔ. Bible frɛ ɔman foforo yi “Onyankopɔn Israel.” Yudafo ne wɔn a wɔnyɛ Yudafo nyinaa wɔ saa ‘man’ no mu. Yehowa kae sɛ wɔyɛ ‘nnipa a wayi wɔn ama ne din’ anaa ‘nnipa a ne din da wɔn so.’—Gal. 6:16; monkenkan Asomafo Nnwuma 15:14-17; Mat. 21:43.\n13. (a) Tete Kristofo no bɔɔ Onyankopɔn din anaa? Kyerɛkyerɛ mu. (b) Sɛ wobɔ Yehowa din kyerɛ nkurɔfo wɔ asɛnka mu a, wo ara wote nka dɛn?\n13 Na Onyankopɔn din da ɔman foforo anaa honhom fam Israel no so, enti wɔde din no dii dwuma. Sɛ wɔrefa asɛm bi afi Hebri Kyerɛwnsɛm no mu a, ɛnyɛ dɛn ara na wɔbɛbɔ Yehowa din no. * Pentekoste afe 33 Y.B. no, ɔsomafo Petro kasa kyerɛɛ Yudafo ne wɔn a wɔasakra abɛyɛ Yudafo a wofi aman horow so abehyiam no. Ɔbɔɔ Onyankopɔn din mpɛn pii wɔ ne kasa no mu. (Aso. 2:14, 20, 21, 25, 34) Tete Kristofo no dii Yehowa ni, enti ɔno nso hyiraa asɛnka adwuma a na wɔreyɛ no so. Ɛnnɛ nso sɛ yɛbɔ Onyankopɔn din na yɛma nkurɔfo hu wɔ wɔn Bible mu a, Yehowa hyira asɛnka adwuma a yɛreyɛ no so. Yɛyɛ saa a, ɔkwan bi so no, na yɛde nokware Nyankopɔn no rekyerɛ wɔn. Eyi yɛ akwannya kɛse ma yɛne wɔn nyinaa! Sɛ yɛma obi hu Onyankopɔn din a, ɛte sɛ nea yɛreprapra kwan mu ma onii no de ne ho abɛfam Yehowa ho daa.\n14, 15. Nea awaefo ayɛ nyinaa akyi no, dɛn na Yehowa ayɛ wɔ ne din ho?\n14 Akyiri yi awaefo fii ase de nkyerɛkyerɛ bɔne wuraa Kristofo asafo no mu. Asomafo no wu akyi na saafo yi maa wɔn homene so paa. (2 Tes. 2:3-7) Atoro akyerɛkyerɛfo yi dii Yudafo atetesɛm akyi yii Onyankopɔn din akwa. Wohwɛ a, Yehowa bɛtena hɔ ma wɔakata ne din so? Dabida! Ɛwom, yennim sɛnea na wɔbɔ Onyankopɔn din no pɔtee de, nanso edin no da so wɔ hɔ, ɛnyerae. Onyankopɔn din pue wɔ Bible nkyerɛase pii mu, na Bible ho abenfo pii aka ho asɛm wɔ wɔn nhoma mu. Nhwɛso bi ni: Afe 1757 mu no, Charles Peters kyerɛwee sɛ edin “Yehowa” no ma yehu Onyankopɔn yiye sen n’abodin biara. Hopton Haynes nso kyerɛw nhoma bi a ɛfa Onyankopɔn som ho wɔ afe 1797 mu. Nhoma no ti 7 ka sɛ: “YEHOWA ne din a na Yudafo de frɛ Onyankopɔn. Ɔno nkutoo na na wɔsom no sɛnea Kristo ne n’Asomafo no yɛe no.” Henry Grew (1781-1862) bɔɔ Onyankopɔn din, na ohui nso sɛ nkurɔfo agu Onyankopɔn din ho fi enti ɛsɛ sɛ yɛtew ho. George Storrs (1796-1879) ne ne yɔnko Charles T. Russell nso de Onyankopɔn din dii dwuma.\n15 Biribi sii afe 1931 a Onyankopɔn nkurɔfo werɛ remfi da. Na wɔfrɛ Onyankopɔn nkurɔfo Bible Asuafo, nanso saa afe no wɔfaa edin Yehowa Adansefo. (Yes. 43:10-12) Wɔmaa wiase nyinaa hui sɛ ɛyɛ wɔn dɛ sɛ wɔyɛ nokware Nyankopɔn no asomfo a ‘wayi wɔn ama ne din.’ Wohui sɛ ɛyɛ akwannya kɛse sɛ wɔreyi din no ayɛ. (Aso. 15:14) Eyi ma yɛkae asɛm a Yehowa kae wɔ Malaki 1:11 yi: “Efi owiapuei kosi owiatɔe, me din bɛyɛ kɛse wɔ aman nyinaa mu.”\nNANTEW YEHOWA DIN MU\n16. Dɛn nti na ɛyɛ nidi sɛ yɛbɛnantew Yehowa din mu?\n16 Odiyifo Mika kyerɛwee sɛ: “Aman no mu biara bɛnantew ne nyame din mu, na yɛn de, yɛbɛnantew Yehowa yɛn Nyankopɔn din mu daa daa.” (Mika 4:5) Yehowa maa Bible Asuafo no faa ne din too wɔn ho so de hyɛɛ wɔn anuonyam. Nanso nea ɛsen saa koraa no, ɛkyerɛ sɛ Onyankopɔn de wɔn ayɛ ne dea. (Monkenkan Malaki 3:16-18.) Wo nso ɛ? Woreyɛ nea wubetumi biara sɛ ‘wobɛnantew Yehowa din mu’? Wunim nea eyi kyerɛ?\n17. Dɛn na ɛkyerɛ sɛ yɛrenantew Onyankopɔn din mu?\n17 Sɛ yebetumi anantew Yehowa din mu a, anyɛ yiye koraa, ehia sɛ yɛyɛ nneɛma abiɛsa bi. Nea edi kan, ɛsɛ sɛ yɛbɔ edin no kyerɛ afoforo efisɛ wɔn a ‘wɔbɔ Yehowa din’ nkutoo na wobegye wɔn nkwa. (Rom. 10:13) Nea ɛto so abien, ɛsɛ sɛ yesuasua Yehowa su ahorow, ɛnkanka ne dɔ. Ade a ɛto so abiɛsa a ɛkyerɛ sɛ yɛrenantew Onyankopɔn din mu ne sɛ yebeyi yɛn yam adi ne mmara so. Yɛyɛ saa a, ɛremma nkurɔfo mmɔ Yehowa din kronkron no ahohora. (1 Yoh. 4:8; 5:3) So woasi wo bo sɛ ‘wobɛnantew Yehowa yɛn Nyankopɔn din mu daa’?\n18. Adɛn nti na obiara a ɔhyɛ Yehowa din anuonyam nsa rensi fam?\n18 Ɛrenkyɛ koraa Yehowa bɛma wɔn a wobu ne din animtiaa nyinaa ahu sɛ ɔno ne Yehowa. (Hes. 38:23) Wɔn a wɔyɛ saa no yɛ wɔn ade sɛ Farao. Ɔde aniammɔho bisae sɛ: “Hena ne Yehowa a mintie no?” Yehowa nso ma ohuu Onyankopɔn ko a ɔyɛ. (Ex. 5:1, 2; 9:16; 12:29) Nanso yɛn de, yɛn ara na yɛahwehwɛ Yehowa ahu no. Ɛyɛ yɛn dɛ sɛ yɛyɛ Yehowa asomfo a ne din da yɛn so. Enti yɛde ahotoso hwɛ kwan denneennen sɛ bɔhyɛ a ɛwɔ Dwom 9:10 yi bɛbam: “Wɔn a wonim wo din de wɔn ho bɛto wo so, na wɔn a wɔhwehwɛ wo no, O Yehowa, worennyaw wɔn.”\n^ nky. 5 Onyankopɔn din no fi Hebri adeyɛ asɛm bi a ɛkyerɛ nea ɛma biribi “ba” mu mu. Enti edin “Yehowa” kyerɛ “Nea Ɔma Ɛyɛ Hɔ.”—Gen. 2:4.\n^ nky. 13 Yehowa din no pue wɔ Hebri nkyerɛwee a tete Kristofo no de dii dwuma mu. Adanse wɔ hɔ a ɛkyerɛ sɛ na edin no wɔ Septuagint a wodii kan yɛe no mu. Septuagint no yɛ Hebri Kyerɛwnsɛm no a wɔkyerɛɛ ase kɔɔ Hela kasa mu.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM March 2013


KENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lithuanian Luo Malagasy Norwegian Nzema Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Vietnamese Xhosa Yoruba Zulu\nFA NO sɛ wowɔ adamfo bi a wopɛ n’asɛm paa, nanso wayɛ biribi a wonte ase. Ebinom kasa tia no, na wodwen bɔne ma no; wɔka sɛ w’adamfo no yɛ otirimɔdenfo. Sɛ ɛba saa a, wo nso wobɛkasa atia no, anaa anka wobɛtwɛn atie n’ano asɛm? Afei fa no sɛ onni hɔ a ɔbɛkyerɛkyerɛ asɛm no mu. Wobɛkɔ so anya ne ho adwempa kosi sɛ asɛm no mu nokware bɛda adi?\nAnsa na wobɛma asɛm yi ho mmuae no, ebehia sɛ wohwehwɛ mu yiye. Wubetumi abisa wo ho sɛ, ‘Enti m’adamfo yi, minim no yiye paa? Dɛn na mahu wɔ ne ho a ɛma mepɛ n’asɛm?’ Woyɛ saa a ɛyɛ ne kwan so. Ɛnde, wunnye nni sɛ yebetumi de saa ntease no ara bi ahwehwɛ mu ahu sɛ Onyankopɔn tirim yɛ den anaa ne tirim nyɛ den?\nNneɛma a Onyankopɔn ayɛ no, ɛnyɛ ne nyinaa na wobɛte ase; ebia ɛbɛyɛ wo nwonwa sɛ wama kwan ama nneɛma bi asisi. Nnipa pii wɔ hɔ a wɔbɛka akyerɛ wo sɛ Onyankopɔn tirim yɛ den, na wɔbɛyɛ ara sɛ wo nso wubedwen adwemmɔne ama no sɛnea wɔyɛ no. Wubenya ntoboase ahwehwɛ asɛm no mu ansa na woaka ho biribi anaa? Sɛ wubetumi aka asɛm no ho biribi a, gye sɛ wunim Onyankopɔn yiye paa. Bisa wo ho sɛ, ‘Dɛn paa na ɛma mepɛ Onyankopɔn asɛm?’\nSɛ asetena ayɛ den ama wo a, anhwɛ a wobɛka sɛ Onyankopɔn mpɛ w’asɛm koraa. Nanso bisa wo ho sɛ amane a worehu ne nneɛma pa a wunya no, emu nea ɛwɔ he na efi Onyankopɔn? Sɛnea yɛaka dedaw no, Satan ne “wiase yi sodifo,” na ɛnyɛ Yehowa. (Yohane 12:31) Awerɛhow ne amanehunu a ɛwɔ wiase no bebree wɔ hɔ a, Satan na akɔfa aba. Afei nso wunnye nni sɛ ɛtɔ da bi a yɛn ankasa mfomso ne sɛnea nneɛma tumi sesa prɛko pɛ no ka ho bi na yehu amane?\nAmane a worehu ne nneɛma pa a wunya no, emu nea ɛwɔ he na efi Onyankopɔn?\nOnyankopɔn nso ɛ? Dɛn na wayɛ? Bible ka sɛ Onyankopɔn ne “ɔsoro ne asase Yɛfo”; ɛsan ka sɛ nneɛma a wayɛ no bi ne yɛn nipadua, na ɔyɛ ‘ma ɛyɛɛ nwonwa.’ Ɛsan ka Yehowa ho asɛm sɛ ɔyɛ “Onyankopɔn a wo home wɔ ne nsam.” (Dwom 124:8; 139:14; Daniel 5:23) Eyi nyinaa kyerɛ dɛn?\nƐkyerɛ sɛ Ɔbɔadeɛ no na ɔma yɛhome da biara, na ne nti na yɛte ase. (Asomafo Nnwuma 17:28) Ɛkyerɛ nso sɛ nneɛma pa a yɛwɔ nyinaa yɛ akyɛde a efi Onyankopɔn hɔ; ebi ne yɛn nkwa ne wiase fɛfɛ a yɛte mu yi; ebi nso ne sɛ yɛwɔ adɔfo ne nnamfo a wɔma yɛn ani gye, yɛwɔ tɛkrɛma a yɛde ka ade hwɛ, nsa a yɛde so ade mu, asõ a yɛde te asɛm, na yɛwɔ hwene nso a yɛde te ade hua. (Yakobo 1:17) Wunnye ntom sɛ saa nneɛma pa a ɔde ama yɛn no kyerɛ sɛ ɔyɛ Adamfo pa a yebetumi de yɛn werɛ ahyɛ ne mu na yɛadi no ni?\nƐwom, ebia ɛbɛyɛ den ama wo sɛ wubenya Onyankopɔn mu gyidi. Ebia na wunnim no papa a ɛbɛma woatumi agye no adi. Ntease wom. Nneɛma a ɛma ebinom te nka sɛ Onyankopɔn tirim yɛ den no, ɛnyɛ ne nyinaa na yɛatumi aka ho asɛm wɔ nhoma yi mu. Nanso wunnye ntom sɛ wuhu Onyankopɔn yiye a, ɛbɛboa wo? * Yɛwɔ awerɛhyem paa sɛ woyɛ saa a, ɛbɛma woahu Onyankopɔn ho nokwasɛm. Ɔyɛ otirimɔdenfo anaa? Dabi. Nea ɛwom ne sɛ, “Onyankopɔn ne dɔ.”—1 Yohane 4:8.\n^ nky. 8 Sɛ wopɛ a, wubetumi akenkan nhoma a wɔato din Dɛn na Bible Kyerɛkyerɛ Ankasa? no ti 11. Ɛbɛma woahu nea enti a Onyankopɔn ma amanehunu ho kwan. Yehowa Adansefo na wotintim nhoma no.


Psalmen 98 HTB - Nnwom 98 ASCB\n1Monto dwom foforɔ mma Awurade,\nɛfiri sɛ wayɛ anwanwadeɛ bebree;\nanya nkwagyeɛ ama no.\n2Awurade ama wɔahunu ne nkwagyeɛ\nna wada ne tenenee adi akyerɛ amanaman no.\nne ne nokorɛ a ɔdi akyerɛ Israelfoɔ;\nasase ano nyinaa ahunu\nyɛn Onyankopɔn nkwagyeɛ.\nmomfa nnwontoɔ nni ahurisie;\n5Momfa sankuo nto dwom mma Awurade,\nsankuo ne nnwontoɔ nnyegyeɛ,\n6momfa totorobɛnto ne nnwennini mmɛn,\nnteam ahosɛpɛ so wɔ Awurade, yɛn ɔhene no anim.\n7Ɛpo ne abɔdeɛ a ɛwɔ mu nyinaa monworo so;\nasase ne wɔn a wɔte soɔ nyinaa.\n8Momma nsubɔntene mmɔ wɔn nsam,\nmmepɔ nka mmom nto ahurisie dwom;\n9ma wɔnto dwom wɔ Awurade anim,\nɛfiri sɛ ɔreba abɛbu ewiase atɛn.\nƆde tenenee bɛbu ewiase atɛn\nASCB : Nnwom 98


3 Yohane 1 AKCB – 3 ዮሐንስ 1 NASV | Biblica\n3 Yohane 1 AKCB – 3 ዮሐንስ 1 NASV\n3 Yohane 1:1-15\n1Me, Asɔre panyin,\nMekyerɛw kɔma me dɔfo pa Gaio.\n2Mʼadamfo pa, mebɔ mpae sɛ biribiara nkɔ so yiye mma wo, na nya ahoɔden sɛnea minim sɛ wowɔ ahoɔden wɔ honhom fa mu no. 3Anuanom bi baa ha bɛka kyerɛɛ me se, woanya nokware no mu gyidi no, na woda so kura nokware no mu no, ɛyɛɛ me anigye yiye. 4Biribiara nyɛ me anigye nkyɛn sɛ mɛte sɛ me mma no te nokware mu.\n5Mʼadamfo pa, wudi nokware yiye wɔ adwuma a woyɛ ma anuanom no a ɛmfa ho sɛ wɔyɛ ahɔho mpo. 6Wɔaka ɔdɔ a wodɔ asafo a ɛwɔ hɔ no ho asɛm. Mesrɛ wo, boa wɔn wɔ wɔn akwantu no mu ma ɛnsɔ Onyankopɔn ani. 7Efisɛ wɔretu wɔn kwan wɔ Awurade din mu a wɔmpɛ mmoa biara mfi wɔn a wɔnyɛ agyidifo no nkyɛn. 8Yɛn Kristofo na ɛsɛ sɛ yɛboa saa nnipa no sɛnea yɛne wɔn bɛyɛ nokware no ho adwuma.\n9Mekyerɛw krataa tiaa bi kɔmaa asafo no, nanso Diotrefe a nʼani gye sɛ ɔyɛ wɔn panyin no ntie nea meka no. 10Sɛ meba a, mede biribiara a ɔreyɛ no ho asɛm bɛto mo anim. Mɛka nsɛm a ɛyɛ hu a ɔka fa yɛn ho ne atoro a otwa nyinaa no ho asɛm. Nanso ɛno nko ara nye mma no. Sɛ anuanom afoforo ba a, onnye wɔn, na osiw wɔn a wɔpɛ sɛ wogye wɔn no nso kwan, san apam wɔn fi asafo no mu.\n11Mʼadamfo pa, munnsua ade bɔne, na mmom munsua ade pa. Obiara a ɔyɛ papa no yɛ Onyankopɔn de. Na obiara a ɔyɛ bɔne no nhuu Onyankopɔn ɛ. 12Obiara ka Demetrio ho asɛm pa, na mpo nokware no ankasa ka ne ho asɛm pa. Na yɛn nso yedi ne ho adanse pa, na munim sɛ nea yɛka no yɛ nokware.\n13Mewɔ nsɛm bebree ka kyerɛ mo, nanso meremfa krataa ne kyerɛwdua so nka. 14Ɛrenkyɛ biara mehu mo na me ne mo akasa.\n15Asomdwoe nka mo.\nMo nnamfonom nyinaa kyiakyia mo. Kyiakyia yɛn nnamfonom nyinaa.\nAKCB : 3 Yohane 1


Nnwom 19 NA-TWI - Onyankopɔn anuonyam wɔ abɔde mu - Bible Gateway\nNnwom 18Nnwom 20\nNnwom 19 Nkwa Asem (NA-TWI)\n19 Ewim da Onyankopɔn anuonyam adi! Ɛkyerɛ nea wayɛ mu pefee! 2 Ɛda biara ka kyerɛ da a edi so; saa ara na anadwo biara nso yɛ. 3 Ɔkasa nni mu, na wɔnte nne nso, 4 nanso wɔn nne kɔ wiase mmaa nyinaa ma wɔte wɔ asase ano nyinaa. Onyankopɔn bɔɔ atenae wɔ wim maa owia; 5 epue anɔpa ahotɔ mu sɛ ayeforokunu; te sɛ mmirikatufo a ne ho pere no sɛ osi mmirikakane. 6 Ofiti ase wɔ wim ano baabi twa mu kɔ fa. Biribiara rentumi nhintaw ne ho mfi ne hyew no ase.


Mahu Sɛnea Mebu Mmea ne Me Ho\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Marathi Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zulu\nJoseph Ehrenbogen anom asɛm\nAFE A WƆWOO NO: 1960\nƆMAN A OFI MU: FRANCE\nKAN NO: NÁ ODI NSƐMMƆNE, NOM NNUBƆNE, NA NA OMMU MMEA\nƆBRA A NA MEWOM:\nWɔwoo me France atifi fam, kurow bi a wɔfrɛ no Mulhouse mu. Ná yɛte ahiafo mu, baabi a na agye din wɔ nsɛmmɔnedi mu. Me mmofraberem no, ade a na metaa hu paa wɔ yɛn mpɔtam hɔ ne mmusua ntam ntɔkwaw. M’abusua mu no, na yɛmmfa mmea nyɛ hwee na na mmarima ne wɔn mfa adwene. Wɔma metee ase sɛ ɔbea de, ne deɛ ara ne gyaade, na wahwɛ fie.\nMe sua no, mamfa no ahogono. Nsawe nti, me papa wui bere a na madi mfe du. Mfe nnum akyi no, me nua mmarima mpanyimfo no baako dii ne ho dɔm. Saa afe koro no ara mu no, mede m’aniwa ankasa hui sɛnea mmusua ntam ntawntawdi ma wodii obi awu. Wei maa me ho dwiriw me paa. M’abusuafo kyerɛɛ me sɛnea mede sekan ne tuo bɛko. M’adwene tu frae, enti mifii ase nom nsa na meyɛɛ tattoo guu me ho.\nMidii mfe 16 no, na mitumi nom bia ntoa 10 kosi 15 da biara, na ankyɛ na mifii ase nom nnubɔne. Nea ɛbɛyɛ na matumi anya ho sika no na metɔn nnadegow, na mede korɔnbɔ sii m’ani so. Minyaa mfe 17 no, na mada afiase pɛn. Wobuu me fɔ mpɛn 18 sɛ wɔmfa me nto afiase esiane nsɛmmɔnedi ne korɔnbɔ nti.\nMidii mfe 20 rekɔ no, m’abrabɔ yɛɛ basaa. Ná mitumi nom wii a wɔakyekyere no sɛ sigaret no 20 da koro, na na menom nnubɔne afoforo nso ka ho. Midii akɔneaba wɔ owu ne nkwa nkwanta efisɛ na menom nnubɔne no ma ɛtra so. Mifi ase tɔn bi, enti na sekan ne tuo hyɛ me ho bere nyinaa. Bere bi, metow obi tuo sɛ anka merekum no nanso metow fom no. Ne bɛlt so dade na egyee no. Midii mfe 24 na me maame wui, na ɛmaa m’adwene bɔɔ mu. Sɛ nkurɔfo hu sɛ mereba na ebia menam nifa a, ehu ma wɔmman fa benkum. Ntɔkwaw nti, nnawɔtwe awiei biara na polisifo taa kyere me tom anaa mekɔda ayaresabea ma wɔpam m’apirakuru.\nMidii mfe 28 no, mewaree. Migye di sɛ ɛrenyɛ wo nwonwa sɛ wubehu sɛ me ne me yere anni no yiye. Ná atɛnnidi de, mefa no kwa na na mehwe no nso. Yɛanyɛ biribiara ammom sɛ awarefo. Ná m’adwene ara ne sɛ sɛ miwia agude de ma no a, asa! Afei biribi sii mpofirim. Me yere fii ase ne Yehowa Adansefo suaa Bible no. Bere a edi kan a ɔne wɔn suaa ade wiei no, ogyaee sigaretnom. Na sɛ miwia sika brɛ no a onnnye bio, na ɔde agude a na mede ama no no maa me. Wei maa me bo fuwii. Mesɔre tiaa Bible a na ɔresua no, na na mihuw sigaret gu no so. Midii ne ho fɛw nso wɔ mpɔtam hɔ.\nAnadwo bi a na mabow sram no, mitwaa gya too ɔdan a na yɛte mu no mu. Me yere adaworoma, me ne yɛn babea a wadi mfe nnum no nyaa yɛn ti didii mu. Bere a nsa no tetew m’ani so no, meyɛɛ basaa. Me komam paa de, na mete nka sɛ Onyankopɔn mfa nkyɛ me da. Mekae sɛ bere bi, ɔsɔfo bi kae sɛ abɔnefo bɛkɔ ɔbonsam gya mu. Dɔkota a na ɔrehwɛ me no mpo ka kyerɛɛ me sɛ: “Mabrɛ wo, anidaso biara nni hɔ mma wo! Yɛde wo yɛ hwee a ɛrenyɛ yiye.”\nYɛn dan no hyew akyi no, yetu kɔtenaa me yere awofo nkyɛn. Bere a Adansefo no bɛsraa me yere no, mibisaa wɔn sɛ, “Enti Onyankopɔn betumi de me bɔne nyinaa akyɛ me?” Wɔkenkan 1 Korintofo 6:9-11 fii Bible no mu kyerɛɛ me. Kyerɛwsɛm no bobɔ nneyɛe bɔne bi a Onyankopɔn kyi, nanso ɛsan ka sɛ: “Saa na na mo mu binom te.” Saa asɛm yi ma minyaa awerɛhyem sɛ metumi asesa. Afei Adansefo no twee m’adwene sii 1 Yohane 4:8 so, na wɔma mihui sɛ Onyankopɔn dɔ me. Wei hyɛɛ me nkuran na meka kyerɛɛ Adansefo no sɛ wɔne me mmesua Bible no mprenu nnawɔtwe biara. Mifii ase kɔɔ wɔn Kristofo nhyiam. Ná mebɔ Yehowa mpae daa.\nƆsram baako ntam no, misii gyinae sɛ megyae nnubɔne ne nsa nom. Mebrɛe me nipaduam paa! Minyaa tipae, ná mesõ dae bɔne, me honam nyinaa yɛɛ me yaw, na mihyiaa ɔhaw foforo nso. Nanso, mihui sɛ Yehowa annyaw me. Metee nka sɛ ɔsomafo Paulo. Ɔkyerɛw mmoa a Onyankopɔn de maa no no ho asɛm sɛ: “Ade nyinaa mu mewɔ ahoɔden, nea ɔhyɛ me den no nti.” (Filipifo 4:13) Nkakrankakra mitumi gyaee sigaretnom.—2 Korintofo 7:1.\nBible no ma mebɔɔ bra pa na ɛsan maa yɛn abusua asetena yɛɛ papa. Sɛnea me ne me yere di no sesae. Mifii ase buu no kɛse, na sɛ me ne no rekasa a, mitumi ka “mesrɛ wo” anaa “meda wo ase.” Afei memaa yɛn babea no hui sɛ ne papa ne me. Bere a mede afe baako suaa Bible no, mihyiraa me ho so maa Yehowa na mebɔɔ asu. Wei ma misuasuaa me yere.\nMigye di sɛ Bible no na agye me nkwa. M’abusuafo mpo a wɔnyɛ Adansefo ahu sɛ, sɛ ɛnyɛ Bible no a, anka nnubɔnenom anaa ntɔkwaw akum me.\nBible nkyerɛkyerɛ a ama mahu m’asɛde sɛ okunu ne agya no ama m’abusua asetena asesa koraa. (Efesofo 5:25; 6:4) Yɛyɛ nneɛma bom sɛ abusua. Seesei, sɛ anka mebu me yere sɛ ne deɛ ara ne gyaade no, meboa no ma ɔde bere pii ka Onyankopɔn Ahenni no ho asɛmpa no. Ɔno nso ani gye ho sɛ ɔbɛboa me ma mayɛ m’adwuma sɛ asafo mu panyin.\nYehowa Nyankopɔn dɔ ne ne mmɔborɔhunu aboa me paa wɔ m’asetenam. Mepɛ paa sɛ mɛka ne su horow ho asɛm akyerɛ nkurɔfo a nnipa bu wɔn sɛ wɔnsɛ hwee no. Minim sɛ Bible no wɔ tumi a ebetumi aboa obiara ma woanya asetena pa. Bible no akyerɛkyerɛ me sɛ mennɔ mmarima ne mmea nyinaa, na mimmu wɔn. Afei nso, manya obu ama me ho.


ኢያሱ 15 NASV – Yosua 15 ASCB | Biblica\nኢያሱ 15 NASV – Yosua 15 ASCB\nYuda Abusuakuo No Asase\n1Asase a wɔde maa mmusua a wɔbom yɛ Yuda abusuakuo no kɔduruu Edom ɛhyeɛ so wɔ anafoɔ fam, na Sin ɛserɛ so na ɛkɔpem.\n2Anafoɔ fam ɛhyeɛ no hyɛɛ aseɛ wɔ Nkyene Ɛpo no mpoano a ɛwɔ anafoɔ fam, 3tene faa Akrabbim kɔsii Sin ɛserɛ so. Ɛtoaa so kɔɔ Kades-Barnea anafoɔ fam kɔsii Hesron. Afei ɛkɔɔ soro kɔsii Adar, ɛnna ɛdane kɔɔ Karka. 4Ɛtwaam kɔɔ Asmon kɔduruu Misraim asuwa no ho, na ɛfaa ho ara kɔwiee wɔ ɛpo kɛseɛ no mu. Yei ne wɔn anafoɔ fam ɛhyeɛ.\n5Apueeɛ fam ɛhyeɛ no firi Nkyene Ɛpo no kɔduru Asubɔnten Yordan ano.\nAtifi fam ɛhyeɛ no firi beaeɛ a Asubɔnten Yordan bɔ Nkyene Ɛpo no mu, 6na ɛtwam kɔ Bet-Hogla, na afei akɔ Bet-Araba atifi fam, akɔka Bohan boɔ no ho. Na Bohan yɛ Ruben babarima. 7Ɛfiri hɔ a, ɛkɔfa Akɔr bɔnhwa no mu kɔka Debir, na ɛdane wɔ atifi fam kyerɛ Gilgal, a ɛtwam firi Adumim nsianeɛ mu wɔ anafoɔ fam wɔ bɔnhwa no nkyɛn mu. Ɛfiri hɔ a, ɛhyeɛ no tene kɔsi En-Semes nsuo no ano, na akɔpem En-Rogel. 8Afei, ɛhyeɛ no fa Hinom babarima bɔnhwa no mu, kɔfa Yebusifoɔ anafoɔ nsianeɛ so, deɛ Yerusalem kuropɔn no da. Afei ɛkɔ atɔeɛ fam wɔ bepɔ no apampam, toa so kɔ Hinom bɔnhwa no so kɔsi Refaim bɔnhwa ano wɔ atifi fam. 9Ɛfiri hɔ a, ɛhyeɛ no toa so kɔfa bepɔ no apampam kɔ Neftoa asuo no asutire no ho. Ɛfiri hɔ kɔ nkuro a ɛdeda Efron bepɔ so no. Na ɛhima kɔ Baala (a ɛyɛ Kiriat-Yearim.) 10Ɛhyeɛ no twa fa Baala ho wɔ atɔeɛ fam kɔsi bepɔ Seir so, ɛkɔ ara kɔsi Kesalon kurom wɔ bepɔ Yearim atifi nsianeɛ so, na akɔ fam akɔsi Bet-Semes ne Timna. 11Ɛhyeɛ no kɔ ara kɔsi bepɔ no nsianeɛ a ɛwɔ Ekron atifi fam, baabi a ɛdane hwɛ Sikron ne Baala bepɔ no. Ɛtra Yabneel na akɔpem Ɛpo Kɛseɛ no.\n12Na atɔeɛ fam ɛhyeɛ no nso ne Ɛpo Kɛseɛ no mpoanompoano.\nYeinom ne mmusua a wɔbɔ mu yɛ Yuda mmusuakuo no ahyeɛ.\nAsase A Wɔde Maa Kaleb\n13Awurade hyɛɛ Yosua sɛ ɔmfa Yuda asase no bi mma Yefune babarima Kaleb. Enti, wɔde kuropɔn Arba (a ɛyɛ Hebron) a wɔde too Anak tete agya no maa no. 14Na Kaleb tuu Sesai, Ahiman ne Talmai a wɔyɛ Anak asefoɔ no firii hɔ.\n15Afei, ɔko tiaa nnipa a na wɔte kuro Debir (a kane no na wɔfrɛ no Kiriat-Sefer) no. 16Kaleb kaa sɛ, “Obiara a ɔbɛto ahyɛ Kiriat-Sefer so na wafa no, mede me babaa Aksa bɛma no aware.” 17Ɛnna Kaleb nua Kenas babarima Otniel dii so enti, Aksa bɛyɛɛ Otniel yere.\n18Aksa waree Otniel no, ɔhyɛɛ no sɛ ɔmmisa nʼagya Kaleb na ɔmfa asase no bi nka ho. Aksa firii nʼafunumu so sii fam no, Kaleb bisaa no sɛ, “Asɛm bɛn? Ɛdeɛn na menyɛ mma wo?”\n19Ɔka kyerɛɛ no sɛ, “Hyira me bio. Woayɛ adom ama me Asase wɔ Negeb; ma me nsuwansuwa asase nso.” Enti, Kaleb maa no atifi ne anafoɔ fam nsuwansuwa asase.\nNkuro A Ɛbɛyɛɛ Yuda Agyapadeɛ\n20Yei ne mmusua a wɔbɔ mu yɛ Yuda abusuakuo no agyapadeɛ.\n21Na Yudafoɔ nkuro a ɛdeda Edom ahyeɛ so wɔ anafoɔ pɛɛ no ne:\nKabseel ne Eder ne Yagur, 22Kina ne Dimona ne Adada, 23Kedes ne Hasor ne Itnan, 24Sif ne Telem ne Bealot, 25Hasor-Hadata ne ne Keriot Hesron (a ɛne Hasor), 26Amam ne Sema ne Molada, 27Hasar-Gada ne Hesmon ne Bet-Pelet, 28Hasar-Sual ne Beer-Seba ne Bisotia, 29Baala ne Iim ne Esem, 30El-Tolad ne Kesil ne Horma, 31Siklag ne Madmana ne Sansana, 32Lebaot ne Silhim ne Ain ne Rimon. Na saa nkuro yi nyinaa ne wɔn nkuraaseɛ a atwa ho ahyia dodoɔ yɛ aduonu nkron.\n33Saa nkuro a na ɛwɔ atɔeɛ fam nkokoɔ no so a wɔde maa Yuda nie:\nEstaol ne Sora ne Asna. 34Sanoa ne En-Ganim, Tapua ne Enam, 35Yarmut ne Adulam, Soko ne Aseka, 36Saaraim ne Aditaim ne Gedera ne Gederotaim. Saa nkuro yi ne nkuraaseɛ a atwa ho ahyia nyinaa dodoɔ yɛ dunan.\n37Deɛ ɛka ho bio ne Senan ne Hadasa ne Migdal-gad, 38Dilean ne ne Mispe ne Yokteel, 39Lakis ne Boskat ne Eglon, 40Kabon ne Lahmam ne Kitlis, 41Gederot, Bet-Dagon ne Naama ne Makeda. Saa nkuro yi ne nkuraaseɛ a atwa ho ahyia nyinaa dodoɔ yɛ dunsia.\n42Yeinom akyi no na Libna ne Eter ne Asan, 43Yifta ne Asna ne Nesib, 44Keila ne Aksib ne Maresa ka ho. Saa nkuro yi ne nkuraaseɛ a atwa ho ahyia nyinaa dodoɔ yɛ nkron.\n45Ekron nkuro ne nkuraaseɛ nyinaa ka Yuda asase ho, 46ɛfiri Ekron no, ɛhyeɛ no trɛ de kɔ atɔeɛ fam a nkuro a ɛbɛn Asdod ne wɔn nkuraaseɛ a atwa ho ahyia ka ho. 47Saa ara na Asdod nkuro ne ne nkuraaseɛ, Gasa nkuro ne ne nkuraaseɛ kɔsi Misraim asuwa no, de kɔfa Ɛpo Kɛseɛ no mpoano ka ho.\n48Yuda sane nyaa nkuro a ɛdidi so yi a na ɛwɔ nkokoɔ asase so:\nSamir ne Yatir ne Soko, 49Dana ne Kiriat-Sana a ɛne Debir, 50Anab ne Estemo ne Anim, 51Gosen ne Holon ne Gilo, Saa nkuro yi ne nkuraaseɛ a atwa ho ahyia nyinaa dodoɔ yɛ dubaako.\n52Na saa nkuro yi ka ho: Arab ne Duma ne Esan, 53Yanum ne Bet-Tapua ne Afeka, 54Humta ne Kiriat-Arba (a ɛyɛ Hebron) ne Sior. Nkuro nkron ne ne nkuraaseɛ atwa ho ahyia.\n55Nkuro a ɛdidi soɔ yi nso ka ho: Maon, Karmel, Sif ne Yuta, 56Yesreel ne Yokdeam ne Sanoa, 57Kain, Gibea ne Timna, nkuro edu ne ne nkuraaseɛ a atwa ho ahyia.\n58Bio Halhul, Bet-Sur ne Gedor, 59Maarat ne Bet-Anot ne Eltekon ka ho, nkuro nsia ne ne nkuraaseɛ atwa ho ahyia.\n60Saa ara na Kiriat-Baal (a ɛne Kiriat-Yearim) ne Raba ka ho, nkuro mmienu ne ne nkuraaseɛ atwa ho ahyia.\n61Ɛserɛ so nkuro no nso ne:\nBet-Araba, Midin ne Sekaka, 62Nibsan ne Nkyene kuropɔn no ne En-Gedi, nkuro nsia ne ne nkuraaseɛ atwa ho ahyia.\n63Na Yebusifoɔ a wɔte Yerusalem no deɛ, Yuda abusuakuo no antumi antu wɔn enti, Yebusifoɔ ne Yuda abusuakuo no tenaeɛ de bɛsi ɛnnɛ.\nASCB : Yosua 15


AK/Prabhupada 0153 - By Literary Contribution, One's Intelligence is Tested - Vanipedia\nAK/Prabhupada 0153 - By Literary Contribution, One's Intelligence is Tested\nAsɛmbisafo: So wobetumi ati nneɛma abiɛsa yi so bio - adidi, nna ne mpa mu agoru Na kyerɛ me mmara ana afutu pɔtee a wode bɛma nipa fa nneɛma yi ho nnipa a wohwehwɛ sunsum mu nimdeɛ de abɔ wɔn bra wɔ nneɛma yi ho\nPrabhupāda: Yiw. Yiw, ɛwɔ yɛn nhoma no mu. Yɛn nhoma no. Ɛnnyɛ nsɛm a wode sima biako bɛte ase.\nAsɛmbisani: Me te ase sɛ wo nna yɛ kakraa bi. Woda dɔnhwerew abiɛsa ana anan anadwo biara. So wo susuw sɛ saa na ɛsɛ sɛ obiara a ɔpɛ sunsum mu mpuntu da?\nPrabhupāda: Yiw, saa na Gosvāmīfo no bɔɔ wɔn bra. Ewiase ha birbiara ho enhia wɔn adidi, nda, mpa mu agoru, ne banbɔ, eyi mu biara annyɛ wɔn ahiasɛm Wɔn de ara ne sɛ wɔsom Kṛṣṇa\nAsɛmbisani: Wɔyɛ dɛn?\nRāmeśvara: Kṛṣṇa ana Awurade adwuma nkutoo Bali-mardana: Odi akyerɛkyerɛfo akukudam a adi kan no anammɔn so.\nAsɛmbisani: M'ate ase, nea ehia me mpo ne sɛ adɛn nti na... So w'ahwehwɛ mu ahu sɛ dɔnhwerew abiɛsa ana anan na ɛsɛ sɛ obiara da?\nBali-mardana: Nea ɔpɛ abisa ne sɛ...adɛn nti na woda dɔnhwerew abiɛsa ana anan pɛ? So w'adu saa tebea no mu?\nPrabhupāda: Ɛnnyɛ obiara na onya no sa. Woredɔ sunsum mu asukɔ no na ɛno nso reba. Sɛ wopa woho fi ewiase akɔnnɛde ho a. Eyi ne susuw dua no.\nAsɛmbisafo: Enti w'adu saa mpɛnpɛnso no...\nPrabhupāda: Daabi, Menkasa mfa me ho, nanso susuwdua no nen. Bhaktiḥ pareśānubhavo viraktir anyatra syāt (SB 11.2.42). Wore tu mpɔn wɔ bhakti mu no, sunsum mu abrabɔ no, na wiase anigye refi w'ani so.\nAsɛmbisafo: So wosusuw sɛ nnipa horow a ɛwɔ ewiase yi mu da nsow ana? Nea mekyerɛ ne sɛ so nsonsonoe da ebia India fo ne Enyiresi Aurokyiri fo mu ana? Sɛ won mu bi wɔhɔ a wɔsom Kṛṣṇa kyɛn ebi ana?\nPrabhupāda: Daabi, onimdefo biara betumi asom Kṛṣṇa M'akyerɛ eyi ase dedaw sɛ, obi a onni nimdeɛ no ɔrentumi nsom Kṛṣṇa Enti akwangya no wɔ hɔ ma obiara. Nanso nimdeɛ gu ahorow. Enyiresi ne Amerika fo wɔ nimdeɛ nanso wɔn nimdeɛ no wɔde pa ewiase akɔnɔ India nso de wɔde wɔn nimdeɛ no pɛ sunsum mu akwankyerɛ Enti nhoma a ɛkyerɛ sunsum mu akwan bebree wɔ hɔ Ɛte sɛ Vyāsadeva. Vyāsadeva yɛ ɔwarefo Nanso na ɔte kwae mu, nso hwɛ neɛ w'akyerɛw de agyaw nkyirimma Obiara betume anya daeso pa. Enti nea onipa yɛ de boa nimdeɛ nkɔso no, ɛno na wɔde susuw ne nimdeɛ Nipa akɛse bi tesɛ abɔde mpɛnsɛnpɛnsɛm mu fo, anyansafo, nhoma a wɔakyerɛw no na wɔde kae wɔn, ɛnnyɛ sɛ wɔyɛ nipa agram bi.\nRetrieved from "https://www.vanipedia.org/w/index.php?title=AK/Prabhupada_0153_-_By_Literary_Contribution,_One%27s_Intelligence_is_Tested&oldid=409026"\nAK-Quotes - 1976\nAK-Quotes - Conversations


KENKAN WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Norwegian Nzema Oromo Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Tswana Turkish Twi Ukrainian Vietnamese Wayuunaiki Xhosa Yoruba Zulu\nNOA BERE SO NSUYIRI NO\nNEA NKURƆFO TAA KA: “Nsuyiri a Onyankopɔn de sɛee nnipa nyinaa ma ɛkaa Noa ne n’abusua nko ara no kyerɛ sɛ ne tirim yɛ den.”\nNEA BIBLE NO KA: Onyankopɔn se: “M’ani nnye ɔbɔnefo wu ho, na mmom sɛ ɔbɔnefo bɛsan afi ne kwan so na wanya nkwa.” (Hesekiel 33:11) Enti bere a Onyankopɔn sɛee Noa bere so abɔnefo no, amfa anigye biara ammrɛ no. Ɛnde, adɛn nti na ɔsɛee wɔn?\nBible kyerɛ sɛ atemmu a Onyankopɔn de baa abɔnefo so tete no, ɔde ‘yɛɛ sɛnnahɔ maa amumɔyɛfo huu nea ɛbɛba.’ (2 Petro 2:5, 6) Sɛnnahɔ bɛn na Onyankopɔn de yɛe?\nNea edi kan no, Onyankopɔn nam nea ɔyɛe no so kyerɛe sɛ ɛyɛ no yaw sɛ ɔbɛsɛe nnipa, nanso sɛ atirimɔdenfo ma nnipa hu amane a, ohu na ɔmma wɔmfa wɔn ho nni. Ɛrenkyɛ, ɔbɛma nsisi ne amanehunu nyinaa agyae.\nNea ɛto so abien no, Onyankopɔn de atemmu reba a, yetumi hu sɛ ne dɔ nti odi kan bɔ nnipa kɔkɔ ansa na ɔde aba. Ná Noa yɛ trenee sɛnkafo, nanso nnipa dodow no ara antie no. Bible ka sɛ: “Wɔanhu kosii sɛ nsuyiri no bae bɛpraa wɔn nyinaa kɔe.”—Mateo 24:39.\nSɛnea Onyankopɔn yɛe wɔ Noa bere so no, saa na ɔyɛ bere nyinaa anaa? Yiw. Yɛfa Onyankopɔn man Israel a, ɔbɔɔ wɔn kɔkɔ sɛ wɔkɔyɛ nneɛma bɔne te sɛ aman a aka no a, ɔbɛma atamfo aba wɔn asase so abɛsɛe wɔn ahenkurow Yerusalem, na wɔafa wɔn akɔ nkoasom mu. Ampa nso Israelfo yɛɛ bɔne; wɔde wɔn mma bɔɔ afɔre mpo. Yehowa yɛɛ nea ɔkae no anaa? Ɔyɛe, nanso odii kan somaa n’adiyifo ma wɔbɔɔ ne nkurɔfo no kɔkɔ mpɛn pii sɛ wɔnsesa wɔn akwan, anyɛ saa a, nea ɛbɛto wɔn nye. Ɔkae mpo sɛ: “Awurade Tumfoɔ Yehowa renyɛ biribi gye sɛ wayi n’atirimsɛm adi akyerɛ ne nkoa adiyifo no ansa.”—Amos 3:7.\nASƐM NO FA WO HO: Nea Yehowa yɛ ansa na ɔde atemmu aba no ma yenya anidaso. Ɛma yenya gyidi sɛ ɔkwan biara so, atirimɔdenfo a wɔma amanehunu ba no, Onyankopɔn bebu wɔn atɛn. Bible ka sɛ: “Wobeyi nnebɔneyɛfo hɔ . . . Na ahobrɛasefo benya asase no adi, na wɔagye wɔn ani asomdwoe bebree mu.” (Dwom 37:9-11) Enti sɛ Onyankopɔn bu atɛn de gye nnipa fi amanehunu mu a, wobɛka sɛ ɔyɛ otirimɔdenfo anaa mmɔborɔhunufo?\nKANAANFO A ONYANKOPƆN TƆREE WƆN ASE\nNEA NKURƆFO TAA KA: “Kanaanfo a wɔsɛee wɔn no te sɛ nea nnɛ nkurɔfo tɔre nnipakuw bi ase wɔ akodi mu no; ɛyɛ bɔne kɛse paa.”\nNEA BIBLE NO KA: ‘Onyankopɔn akwan nyinaa teɛ. Ɔyɛ Onyankopɔn nokwafo a nkontomposɛm biara nni n’akwan mu.’ (Deuteronomium 32:4) Onyankopɔn mmu atɛn sɛnea nnipa di ako no. Adɛn ntia? Efisɛ nnipa ntumi nhu koma mu, nanso Onyankopɔn de, otumi hu koma mu, kyerɛ sɛ otumi hu sɛnea yɛte wɔ yɛn mu.\nWo de hwɛ o, bere a Onyankopɔn buu Sodom ne Gomora atɛn a ɔyɛɛ n’adwene sɛ ɔbɛsɛe wɔn no, na ɛyɛ asɛnhia ma ɔtreneeni Abraham paa, enti na ɔpɛ sɛ ohu sɛ nea Onyankopɔn rebɛyɛ no fata anaa. Ná ontumi nhu nea ɛbɛma Onyankopɔn a obu atɛntrenee no apra “atreneefo aka abɔnefo ho.” Onyankopɔn nyaa Abraham ho abotare, na ɔma ohui sɛ, sɛ onya atreneefo du koraa wɔ Sodom a, atreneefo no nti ɔrensɛe kurow no. (Genesis 18:20-33) Yetumi hu paa sɛ Onyankopɔn hwehwɛɛ nkurɔfo no koma mu hui sɛ bɔne adidi wɔn mu.—1 Beresosɛm 28:9.\nBɔne koro no ara bi na Kanaanfo no yɛe a enti Onyankopɔn buu wɔn atɛn na ɔkae sɛ wɔnsɛe wɔn. Ná Kanaanfo no tirim yɛ den paa; ná wotumi mpo hyew wɔn mma animono de wɔn bɔ afɔre. * (2 Ahene 16:3) Ná Kanaanfo no nim paa sɛ Yehowa aka akyerɛ Israelfo no sɛ wɔmfa asase no nyinaa. Yehowa daa no adi pefee sɛ ɔreko ama ne man Israel, enti Kanaanni biara a ɔyɛɛ n’adwene sɛ ɔbɛtena hɔ ne wɔn ako no de, na ɛte sɛ nea ɔne Yehowa ankasa na ɛreko.\nAfei nso, Kanaanfo a wogyaee wɔn bɔne na wɔfaa Yehowa kwantrenee so no, Onyankopɔn huu wɔn mmɔbɔ. Hwɛ obi te sɛ Kanaanni Rahab; ná ɔyɛ aguaman nanso wogyee ɔno ne n’abusuafo. Bio nso, bere a Kanaanfo a wɔte kurow bi a wɔfrɛ no Gibeon mu kɔsrɛe Israelfo no, wohuu wɔn mmɔbɔ, na wɔankunkum wɔne wɔn mma.—Yosua 6:25; 9:3, 24-26.\nASƐM NO FA WO HO: Atemmu a Onyankopɔn de baa Kanaanfo so no, yebetumi anya asuade kɛse bi afi mu. “Atemmu ne amumɔyɛfo sɛe da” no reba ntɛmtɛm. (2 Petro 3:7) Yehowa beyi nnipa a wɔpo ne nniso na wɔde amanehunu ba nnipa so no nyinaa afi hɔ, enti sɛ yɛdɔ Yehowa a, yebenya so mfaso.\nNá Kanaanfo no tirim yɛ den yiye, na wɔhyɛɛ da sɔre tiaa Onyankopɔn ne ne nkurɔfo\nYehowa dwen yɛn ho, enti ɔkae yɛn sɛ gyinae a awofo si no ka wɔn mma. Onyankopɔn Asɛm ka sɛ: “Fa nkwa na wo ne w’asefo anya nkwa. Na dɔ Yehowa wo Nyankopɔn na tie n’asɛm na fa wo ho fam ne ho.” (Deuteronomium 30:19, 20) Onyankopɔn a ɔkaa saa nsɛm no, wugye di sɛ ne tirim yɛ den anaasɛ ɔdɔ nnipa na ɔpɛ sɛ wosi gyinae pa?\n^ nky. 15 Wɔn a wotutu fam hwehwɛ tetefo nneɛma mu ahu nneɛma bi a ɛkyerɛ sɛ Kanaanfo som mu no, na wɔhyew mmofra de wɔn bɔ afɔre.